amanoisuno/poetBack huggingface dataset:
勞農安德鎮古剎過句德華園二首  其一 程公許 
青煒留中分，風日和且釅。冰綃熨遠空，雲錦織方甸。農政自古然，長官欲身勸。皤皤彼黄髮，懇懇余素念。胼胝無乃勞，推瀝不敢怨。文移窘星火，日夕靦顔面。所欣歲洊熟，况復江可堰。蒙袂奚自來，儲粟何以贍。瓣香企璇穹，徧界雨美膳。使民樂耕桑，爲國罷征戰。堯俗可盡封，嗚呼何日見。
勞農安德鎮古剎過句德華園二首  其二 程公許 
招提款松竹，古碣閲楷籀。惠然二友佳，共此一巵釂。扶携涉幽園，邂逅展遐眺。海棠飲未酣，芳檻破微笑。何如老桂叢，傲睨幾年少。清言愜襟期，轉首俄夕照。箯輿度杳靄，石梁穿窈窕。留連得奇賞，傲朗可無誚。聊憑一餉歡，緩我憂心悄。明知古難挽，嫌與俗同調。民勞儻得醫，氣脈猶可壽。
送平章解機政以保寧之節榮還里第 程公許 
孔山高嵯峩，其下一區宅。敷床萬牙籤，寧取籯金積。委身事君子，星駕莫遑息。豈不念林巖，政爾柄樞極。巨川爾杭之，陛下心以懌。累章拜俞旨，告廷敭顯冊。一笑堂印拋，我友浮丘伯。士以名德重，如護萬金璧。受寵惕臨深，持滿常懼溢。恭惟學古胸，富有經世策。探懷取二三，興運際五百。賢人如參朮，足以壯國脈。茲理要密庸，寧復膠於迹。肘後可無傳，能使壽金石。先生還孔山，宸奎揭素壁。似勝平泉墅，林立萬株石。向來翹材館，楹桷富山積。終焉愧輪囷，可能補寸尺。淛潮浪拍天，歸帆風借力。百拜壽斯文，華皓配南極。何當脫拘攣，日侍維摩室。
瀘水清 程公許 
瀘水清，瀘水之清如鏡平。蜀江西來流沄沄，內江胥命如逡巡。兩江合處聳百雉，表裏益梓巴夔分，如戶有限齒有唇。雲南與夜郎，甫隔東西鄰。山川之險守在人，武侯氣燄千古猶長存。有來范侯人中英，蜀國忠文之子孫，清姿勁氣排秋旻。立朝物望高縉紳，睥睨衆醉甘獨醒。烏臺縱好羞呈身，十年江海心朝廷。瀘水清，我歌慷慨君試聽。蜀東諸鎮瀘最重，范侯之來更覺一面如金城。東軍之驕昔所患，南詔之黠那易馴。我侯方寸澄止水，鎮以寡欲撫以誠。重門嚴柝夕烽冷，紫邏雜耕膏雨勻。七年逗遛不得去，邊民愛侯有如父母親。今年北邊羽書急，兩川夫調紛苛征。吏敲門，農輟耕，期限迫星火，頃刻那得停。黄金棄賣如土賤，楮幣翔踴餘貫緡。立談之頃富作貧，縣官忍復規其贏。五十六州洶洶如浪沸，獨有三瀘之江清復清。有客東州來，爲我委曲陳。范侯疇昔澹無累，貫朽之積本爲民。二分官與輸一分，一分猶恐民顰呻。軍儲糴本仍借給，少待秋熟寬作程，風和日晏江上村。老醉稚擁爭扶迎，吏呼何曾怒目瞠。只有提壺布穀日日喧曉晴，樂哉三瀘之國有如華胥與大庭。九重天遠呼不聞，侯忍棄我歸鄉枌。强敵游魂尚三秦，邊頭何時能撤屯。帑無羨帛粟空囷，將驕卒惰難使令。義徒星散自嘯聚，往往千百相爲羣。秋霖淫溢稼不登，仲冬虺虺雷鼓轟，我心隠思鼻酸辛。人情玩愒渾不悟，有才空使棲巖扃。我聞瀘民愛侯心不釋，祝侯壽考備福如忠文。侯雖潔身翫泉石，獨忍一息忘吾君。何時璽書自天下，詔侯起家朝紫清。扶持國論開太平，整頓宇宙驅妖氛。却學忠文挂冠神武門，筍輿野服歸游峨與岷。杜陵昔覽舂陵行，知元使君實國禎。悠悠千載缺嗣音，擊節爲侯歌斯文。瀘水清，瀘水清，采詩之官今何人，歌成肝膽空輪囷。
青山高爲宋郎中德之作 程公許 
青山高，六六峰。瑶鎸嵽嶪千萬仞，斗起西南天半空。蒸嵐噴薄不得洩，翠屏掩靄深幾重。不知丹梯委曲到何許，飛樓傑觀縹緲疑神功。丈人天上足官府，愛此疊嶂高巃嵷。奏疏白玉京，此山上帝之離宮。臣請爲帝守宮鑰，檢課列仙功行之異同。帝憑玉几頷其奏，導以絳節雙青童。岳靈嶪峩遠奔命，其下瀆鬼趨濛鴻。丹書校錄曉繼夕，朱衣執侍嚴且恭。赤明龍漢屈指今幾劫，珠幢羽帔可想不可蹤。雲璈鏗鍧洞天曉，步虛寥亮閶闔風。有時山空夜永斗柄出復沒，眩眼千炬煜煜燈吐紅。嗚呼青山高兮六六峰，丈人宮闕兮遠層穹，飛仙來往兮安得逢。山中人兮媚幽獨，烜山緒兮雪谿翁。形癯霄漢舞皓鶴，神茂晴巒森老松。三生曾侍丈人之左右，出入孔老竺乾之學該以通。把茅山間二十年，幽棲活計那諱窮。白雲四壁兮風月窗櫳，玉泉如飴兮柏實可饔。丈人憫世日混濁，敕遣下山開瞽矇。被髮鞭麒麟，駕霆呵靈霳。高岡一鳴衆鳥瘖不吐，修門再入九虎獰以攻。飄然整我飛霞佩，佳山水處挾冊從。仙槎尚有樓突兀，蕩漾萬頃風濤中。酒酣浩歌蘂珠三疊之險韻，出沒蛟蜃悲魚龍。道逢仇池老仙伯，握手一笑蟇鼻烟溟濛。混成菴中據梧默數息，明霞閣上彈鋏看飛鴻。丈人嗔不歸，鸞歌鳳舞瞻聽慵。我聞至人離世不忘世，肯學山澤之臞塊獨守此虎豹叢。歐子來自神清洞，樂天故棲蓬海東。手携天孫雲漢之機杼，下與世俗一洗組纂之拙工。後先相望幾百年，帝命何獨私與公。青山之阻烟霞濃，六時滴水聲玲瓏。猿鶴何知强悽怨，祝公不用思𢥞𢥞。我願飛章夜扣丈人九仙之寶室，世路荆棘人心蓬。洗氛滌祲待雨露，驚聵醒醉須笙鏞。乞公且住千百歲，要使民有司命儒有宗。色絲不盡今古胸，帝衮何闕須彌縫，笑談變俗爲時雍。青山青山長好在，洞天氣物何曾改。歸來瑶簡朝丈人，坐看桑田變滄海。
岷峨歎 程公許 
出門厭氛囂，歸卧集萬感。憑高一以眺，忽覺岷峨慘。岷峨山色千古同，非烟非霧愁溟濛。杜陵昔歎珠玉走，彼猶有幸天府供。人才何但珠玉貴，不得與爾包貢同上明光宮。山靈對我有慙色，茲事如何專汝責。非關地氣有衰旺，直恐峽山之流日夜蕩潏傷土脈。不然君相造命天地同其公，車書萬里文軌通。南金東箭輸不竭，岷峨之産何獨窮。沉思夜繼日，嘆息復嘆息。忽夢神官自天下，手持山靈一尺檄。鴻濛昔剖分，帝命作鎮主坤文。石紐之禹爲帝平水土，周家創業繫我彭濮人。紀信忠漢世，甘受黄屋焚。何武仗劍起，義不屈莽新。費貽任永恥爲井蛙辱，張綱李固義烈排秋旻。炎精焰冷國鼎峙，惟我全蜀倔强爲漢臣。人人名節九鼎重，餘事文章兼隠淪。子雲相如王子淵，康山之李金華陳。涪江釣叟卜君平，千載猶能想清塵。皇皇藝祖得天統，北辰中天衆星拱。蜀遠只在殿西頭，一言撤盡藩牆壅。陳蘇范氏奮孤寒，事業詞華兩推重。渡江勳績張與虞，太史之李如晉董。江漢炳靈世載英，摭之前牒如丹青。昔何烜兮今昧昧，山靈未必真忘情。富貴由來多捷徑，强聒最爲蜀人病。君不見山澤之臞宋郎中，奏篇語泄經遠屏。經明行修李兵部，陛對萬言傷骨鯁。氣豪最說薛祕書，去國七年惟日飲。陛下何曾讐讜言，睢盱萬目寧汝捐。傷哉三君皆九原，抵玉於地那得全。幸今耆舊滿巖穴，一一無非爽邦哲。柱史德望國蓍龜，開府忠丹老彌烈。參政未起東山卧，李也立螭著名節。少卿仙谷勤著書，渡瀘歸釣二江雪。侍郎斥還病少瘳，校書執喪憤尤切。廟堂何忍蜀才棄，渠自方頭觸人忌。岷峨爲渠方含羞，渠不知悔尚我尤。汝行爲我丁寧說與諸賢道，二府榮途豈難到。九重天上列仙班，厚祿高官清且要。鑿方何能入枘圓，使少貶之寧不然。我聞斯言意戃怳，夢覺披衣獨惆悵。窮達其如天命何，爲士當先識趣嚮。諸賢等是儒中英，秉心那知有得喪。憑誰爲我謝山靈，彼達觀兮寧可誑。嗚呼參井之躔五十有六州，文風自古能與齊魯侔。三光氣全愛護猶如心與腹，今半天下視之乃若贅與疣。戀芻伏下姑汝留，不然朝奏暮斥急理泝峽之扁舟。君看兩三使節晨星猶，下此六六州縣皆依流。縱有志士能姱修，長安日遠可想不可遊。立賢無方自古訓，誰能叩閽上訴十二之冕旒。才生於世養之艱而折之易，譬諸豫章杞梓倉猝寧可求。風塵澒洞暗宇縣，不有烝徒誰與謀。白駒空谷長逍遥，可能縶之永今朝。我歌慷慨兮豈獨私爲岷峨愁，勞心悄悄兮實與天地先其憂。
憶昔行送李成之徵君 程公許  长江
憶昔與君同射策，同舟同館心膠漆。萬言入奏甘棄置，頼有湖山好看客。歸裝濡滯及黄池，半菽寒菹作除夕。慨慷相與期古人，聊復名場借梯級。君家三秀立分鼎，太阿覺君鋒更穎。吏行鳬鶩鬨塵坌，寒露玉壺夐光炯。五羊仙伯兩眼明月秋，薦書萬里徹冕旒。四賢同時一網收，朔風扶柂長江流。遲頑我自費推激，隠憂百罹霜鬢出。未能勇决便幽棲，寧免隨陽睨殘粒。送君矯翮玉霄去，爲我一破胸怏悒。向來四海李兵部，正色立朝古遺直。九原凜凜有生氣，餘憤須與君湔滌。世故翻覆况多端，沉思使我心膽寒。誰生厲階今爲梗，涓涓不窒驚濤瀾。不知聚幾州鐵鑄此錯，百尺竿頭一步底處著。天位天職特用軒輊人，明眼勘破定何物。波流何可金石轉，鮑肆詎能蘭麝奪。君不見考功望郎諫疏瀝忠赤，垂紳滿朝皆太息。信有宗工妙繩尺，梁園我亦塵下客。法當冗散逃百謫，滿意諸賢拱霄極。讜言正論囊封溢，國勢不難一枰活。正途未易荆榛闢，有謀勿憚時造膝。救溺拯焚奚可失，海南波寬老龍蟄。朝朝滿澗翫泉石，當爲諸賢失衰疾。我亦三叫喜動色，早願采薇休戍役。
涪州荔子園行和友人韻 程公許 
愁雲暖日愁無邊，荔枝園下客艤船。嗚呼宴安毒於鴆，燎原戒之爝火燃。楊家妖女去復入，開元天寶治亂如手翻覆間。綠雲一縷天上去，食自不旨寢不安。長生昵語月皎皎，沉香醉夢春酣酣。羯鼓數聲花破萼，霓裳一曲天開顔。薰風殿開苦嫌熱，驪山聯轡來遊盤。汗綃紅透心渴煩，荔枝不來慘不懽。飛塵一騎關山曉，奔騰那知血濺道。一朝羽檄漁陽來，决策西狩殊匆草。百年宗社棄若遺，何計奈渠春風貌。雨鐸琅璫驚昨夢，雲棧崎嶇回馬首。凄凉故驛疾揚鞭，歲月轉眼弩落弦。張后李父自一時，西內荒階滿苔錢。金鑑難忘曲江相，浯頌長憐聱叟元。涪陵荔枝不須辨故物，紫金鱸骨何幸還陵園。
蕊珠歌 程公許 
五雲鬰勃天九重，俯視人境塵濛濛。元和遷校品秩穹，以帝命鎮北坎宮。玄袍金鎧丁甲從，洞陰戰勝魔絕蹤。際江之涯鍾氏童，宿運冥契晞玄風。躡屩千里心忡忡，戃恍忽與師匠逢。桑梓歸愒敢不共，精廬築就鈴岡東。州西一舍獅子峰，烟霞萬壑鎖鬰葱。勢與紫霄爭長雄，樓觀營築擬翠蓬。真遊下駐鳴笙鏞，可無法言牖羣蒙。帝何言哉層穹窿，溟涬未辨奚所宗。五文開明日曈矓，三洞流出金口中。瑶函錦囊密緘封，飈輪八面轟霻霳。駿奔百靈翔六龍，一念與誦萬過同。登揖金母朝木公，六天獰戾數有終。申命校錄帝所恫，保制劫運禳災凶。剪馘鬼怪囚北酆，邊垂罷戰年屢豐。妖氛退掃正道隆，臣許職牧羞妄庸。願見皇圖還時雍，蕊珠七言歌舂容。爲師勸相鳩僝工，咄嗟千桂凌碧空。開度益廣積累功，丹臺列名仙籍通。伐石著詞傳無窮，長與此山同峻崇。
唐彭州改創南樓爲賦長歌 程公許 
小洛陽城春日釅，翠幙家家誇國艷。圍花命酒十日狂，何如水月山雲日日長相見。西州藩牧最佳處，古木陰森湖瀲灧。湖漘傑觀倚南牆，剝雨催風歲久不能繕。後先知有幾賢牧，因循何啻閲亭傳。算緡懼不貸主計，星火那能卹諸縣。丹崖唐侯來布宣，世故平生金百鍊。能將姦穽先杜斂，不勞民膜加鍼砭。焦心常念足公儲，退食遑暇娛賓燕。迨茲再稔治最成，聊爾計工財力羨。岧嶢飛檻抗雲表，顯敞華堂屹湖面。搜攬一州勝處尋丈間，恍覺蓬萊鼇首抃。樓成侯已迫瓜戍，澹雲寒烟有餘戀。君不見高詹事，吟詩花嶼巴箋絢。又不見宋朝散，照坐鞋紅玉壺勸。至今子美子瞻詩集中，能使吾州千古風流擅。唐侯美政前哲同，能自勒文比黄絹。謭陋愧我拙吟咏，漫綰秋蛇汙碑篆。江山風月今猶昔，墨客詞人元不欠。誰能落筆萬丈飛晴虹，九鼎雪山之銀堋江練。
送仲嘉弟東歸赴湖州長興尉 程公許 
喬松天與歲寒節，直從拱把禁霜雪。如君生小樂真筌，衆說咻之莫能奪。青春閉閤蛾眉怨，永日啖茹庖烟絕。交朋勸止徒爾爲，我亦無言可開說。老親坐堂眉不開，姑請聊向人間來。人間可欲如涕唾，此心久已同寒灰。太虛浮雲漫塵點，明鏡過影常往回。宰官居士等人耳，捨喧取靜非兼該。知君心量已超越，去盡障塞真奇哉。王城蝸屋欣再睹，燭盡鴉啼夜深語。云從投足窺吏曹，始知敝屣人爭恥。長興風物吾所羨，朝拏扁舟晚叩縣。霜刃割魚慎莫嘗，唯有青銅可照面。我行作吏三十秋，日暮不歸鳥飛倦。臨分欲效昔人言，畏子機鋒如閃電。出門揮手即江湖，猛利應無兒女戀。
題會慶建福宮長歌 程公許 
赤城峩峩五嶽尊，帝命作鎮西南坤。崇岡遠自太白分，旁騫三峩下荆門。黛面負扆如帝宸，羣峰翼趨候臨軒。眈眈千柱樓雲根，黍禾之福此駿奔。叢霄其上爲崑崙，上帝宮闕森五雲。統御三界庀列真，精廬福地周八垠。稽首丈人希夷君，鼎峙潜廬猶弟昆。仙班峻極何司存，事嚴跡秘誰得聞。我亦三生師玄元，失脚世網如籠樊。雨淚懺洗一炷熏，琅函蘂笈披靈文。龍蹻無路尋軒轅，洪崖何處避俗喧。上皇羅家插青旻，麻姑公遠相爲鄰。欲往從之躡飈輪，凡骨未蛻空逡巡。白雲英爽恐未泯，似聞樵叟猶花坪。高尚無爲默不言，遺世獨立非不仁。世自迫隘汙我清，一杯聊共雲端論。松風忽作天籟鳴，浮雲富貴何足云。度世可不保此身，寸田荆棘當鋤耘。鬰儀結璘時吐吞，不願泛海尋蓬瀛。不願駕鶴朝玉京，只願餐霞餌黄精。閉息默坐持洞經，長與玉皇爲外臣。
儲福觀謁唐玉真公主祠 程公許 
華萼樓前花冥冥，三郎雅知睦天倫。脂田恩厚脫屣輕，獨將泡影觀此身。碧瑶六六秀蜀岷，朝來鬰勃連夕曛，石壇虛呵存谷神。笳鼓驚散羯鼓春，兄來問信杳莫聞。瑶池宴酣歸未醒，千巖萬壑空烟雲。一念之差隔幾塵，蓬萊誰信有太真。平生我亦厭俗氛，秘籙曾受金闕君。玄機儻有三生因，不妨牧羊學初平。
謝新胥口監征趙立之 程公許 
魯壁嶧碑遠莫覩，艱哉河漢訊鼗鼓。披荒摸搭不厭多，繙閱端能助稽古。向來四壁風雨秋，誰遣彯纓羣玉府。終年骯髒甘謫墮，采采蒿菁不盈筥。豈無蠹簡供咀味，竟恨白石費烹煮。有來剝啄契襟期，明誠無乃同而祖。千金湊買不知惜，傾囊要我細摩撫。評書已愧老蕭翁，作歌况擬昌黎愈。臨池强自學點𪑮，效顰寧容避譏侮。隸畫聊從祖逖窺，篆體那與陽冰侶。拜嘉深恐傷廉甚，贈詩想更用心苦。擔夫爭道大娘舞，精思神悟失寒暑。銛鋒未易畫錐沙，拱璧暗投等黄土。羊棗共嗜能幾何，圓規寧免齟方矩。岷峨之陽一茅宇，門無雜賓况市賈。圓書悔不偕載行，瞻佇崇朝不能俯。遥憐兵火暗跌蕩，守護童僕何不武。辱君珍贈補闕亡，金薤龍梭粲可數。我不能捨我靈龜觀朶頤，炊烟不動睡味恰與破衲宜。殷盤周鼎愧君古人以相期，瓠壺呺然問字無一奇。試烹苦茗能來與我共商略，功名兒戲可須千字淮西碑。
牛頭山寺 程公許 
菩薩住處牛頭山，應真亦復棲其間。寶坊樓觀疊高下，新城粉雉相回環。崎嶇石磴雲生屐，眼波不盡涪江碧。江外青山春自浮，曾與詩翁格椽筆。
爲建平詹使君賦山泉 程公許 
秋風慄憀宋玉宅，湍波磕湧三閭祠。行人莫蚩我邦陋，離騷千古芳菲菲。使君玉立筍班上，得州如斗不薄之。冠峨切雲佩陸離，欲與二子論襟期。官居髣髴蓬島似，翠霧白雲山四圍。向來專情在巖壑，愛此線溜來逶迤。搜巖剔藪作幽事，便有一派銀河垂。釀泉爲酒旨且冽，環滁之樂同一時。有時痛飲挾騷讀，聲和泉石含餘悽。天涯有客倦行李，雲間小隊來追隨。窺公心源瑩澄徹，亦如此水涅不緇。里無追胥關薄征，峽山今是春臺熙。邦人恐公日邊在，誰卹我老字我蚩。何人勒銘泉上石，後千萬年甘棠詩。
和南風歌 程公許 
華清舞徹霓裳散，五音繁會宵達旦。人間何限失意人，西商凄切離騷亂。我所思兮在東周，小雅盡廢心之憂。更堪羌調日嘈雜，徑欲洗耳寒江流。那君十指含清風，家無卓錐心願豐。仙翁賞音那易得，水流益濬山益崇。疲氓望翁起憔悴，蒲輪加璧幸可致。請君抱琴往從之，解慍阜財皇有意。
喜雨歌 程公許 
去年堰决秋雨霪，南畝粒米如黄金。縣官只道歲中熟，輸租歸家雷隠腹。老翁戒兒力鋤耰，忍饑少待明年秋。那知六月又不雨，二江之流幾齟齬。揵石震撼渠欲枯，天遠不聞人號呼。皇華使者民司命，腸日九回恐民病。齋居蔬食勤箋天，灌口牲幣加明蠲。燎烟升空忽黮䨴，須臾六合澤霶霈。連宵簷響未渠休，溝塍泫泫膏乳流。疲氓彈指拜公賜，枵腸便覺有生意。邊城十年戢干戈，鄰焰逼我將奈何。可憐十室九垂罄，倉卒軍需何以應。人情但知樂苟偷，更須熟爲根本謀。察公憂民意懇懇，定知憂國慮深遠。爲公志喜商聲謳，願公爲霖澤九州。
喜雨上使君 程公許 
塞垣昏昏纏殺氣，春陽暵旱慘如燬。老蛟熟睡呼不起，暴尪鞭巫徒爲耳。雲將族兮俄披靡，飛廉之怒誰或使。綿州刺史亦勞止，寢不遑安食不旨。瀝膽濡毫肝作紙，封章夜訴天尺咫。電幟簸紅雷虺虺，一篩時有萬絲委。旬浹頻占垤封蟻，半夜流膏活千里。瓦溝佳聲密飄灑，簫韶九奏未堪擬。焦卷一朝有生意，夢魚之占立可俟。中原格鬭何時已，軍儲急須問庚癸。剝膚駸駸幾及髓，國脈所寄將奚恃。腐儒流浪半環水，月蠹太倉三斛米。干時無策顙有泚，况忍懶書酣晝寐。知元道州漢良吏，可無長歌爲志喜。北風漲塵目易瞇，安得天河一湔洗。豐年高廩萬億秭，重見周道平如砥。
西瞻堂 程公許 
子長愛奇隘八荒，岷雪千仞瓊珮鏘。太守德厚民不忘，倚公筆椽輝耿光。西瞻大書揭高堂，倚欄起我意激昂。鏤冰刻楮非文章，男子可不志四方。
送李微之以史學召 程公許  泰山 长江
鴻蜚冥冥天宇空，誰令矯翮修門羾。承平在昔朝多賢，猶念丘園天爵共。泰山豹林來復去，河南白雲堅不動。斯文程伊嗣興起，露門日日峨冠誦。雖然去就跡參差，高風等是光吾宋。秀巖素心非少室，萬卷本期供世用。當家幸有二仲賢，不妨老子琴三弄。紛披竹素勤日課，蕭索松風酣午夢。有來虞旌賁空谷，例與蜀珍入包貢。中興鉅典未殺青，千古傳疑須折衷。文孫嗣服渴延佇，太史泚筆待錯綜。姦諛已死不難誅，古今一轍猶聚訟。緇衣信能心愛士，白駒誰復語含諷。丈夫出處亦何常，毫芒難博丘山重。勿學退之憂史禍，勿似子長誇雍從。孤騫終不嚇腐鼠，覽輝未易來翔鳳。平生我亦煎百憂，四月長江遠追送。丁寧寄語季成甫，東華冠蓋真一鬨。時撐小舫漾湖光，莫遣紅塵撲飛鞚。扶持姱節早歸來，世故紛紛付時棟。
送別周憲使 程公許 
春風浩蕩龍泓口，逢逢船鼓驚雷吼。皇華使者捧徵書，萬里飛帆上南斗。岷峨上下十六城，後先持節知幾人。公來非爭赫赫名，止水何曾風浪生。腕裏權衡一丹筆，與天通處惟欽恤。孰知疾惡有剛腸，乃似霜空鷹隼擊。撓之不濁澄不清，渠自好醜吾何心。蔽以一言仁者勇，嗜欲淺者天機深。疇昔聲華塞穹壤，旰食遥知渴忠讜。紛紛鰍鱔困掇拾，縱壑之鱗多漏網。公歸便合橫南床，或袖諫紙朝明光。好將外臺督姦手，鋤却廿年荆棘荒。功名時來寧我貸，不朽之傳軒冕外。攬轡埋輪自一時，至今日月炳前載。才踈意廣一腐儒，青冥倚公借吹噓。病卧錦江八十日，出門搔首空踟躕。西南望遠長安日，寒雋陸沉幾千百。乞與開陳政事堂，更把夾囊細收拾。軍興料須色目繁，師老力屈民煩冤。養疽一朝思潰裂，廟謀得不憂本根。三年福星耀參井，愛士如渴民如命。只今歸覲太微庭，勿忘棠郊日延頸。腐儒州縣甘浮沉，骯髒羞作附驥蠅。佇公入和南風琴，磨崖大書頌中興。
送崔吉甫外刺安康分韻得客字 程公許 
崔郎神駿如天馬兮來西極，霜蹄蹴踏汗流赤。不令長楸嘶風扈屬車，亦合交河涉冰摧敵魄。世無善御如王良，可能帖耳受鞭策。棧雲嵯峩漢江碧，一眼長淮天不隔。風寒幾處索調護，我有奇謀同藥石。囊書行萬里，三載京華客。浮雲黯黮一掃空，歸來雙劍翔鳬舄。行臺岌嶪立分鼎，叱咤風霆人辟易。文書曉夜來急急，吏衙事牘看山積。那知退食清心堂，萬卷敷床客滿席。落落一世誰憐才，令我推枕三太息。翺翔半刺頭欲雪，袖長奈何地褊迫。我聞安康坦途走洛師，內與荆襄梁益通血脈。軍興生聚計蕭條，嗷嗷悲鴻尚中澤。鼓鼙何日當罷警，濟時孰是良籌畫。薰風催熟崆峒麥，本根須人爲愛惜。志士慘淡意則同，摻袪况復念行役。君看老驥久伏櫪，一蹴千里如咫尺。醉歸爲君慨慷擊唾壺，天雞三叫東方白。
觀浩齋楊先生偕後溪劉先生白鶴魏校書潼川南樓唱酬三復嘆仰馳介詢問以古篆體書西銘爲壽，並和元韻 程公許 
一日不見如三秋，人如湘浦春風樓。危途崔嵬坂九折，萬事變滅水一漚。我公方寸湛古井，砥柱四海之頹流。藝蘭九畹媚幽處，公暇獨立誰爲儔。畏虎一悟真知說，亡羊不向諸子搜。默參鄒軻論直養，長與潛聖同四憂。綉衣方看霄漢立，青雲忽賦汎濫浮。平生得趣稽古樂，如水赴海無時休。考槃棲我書萬卷，有意晚歲專一丘。時無子西賦招隠，貪伴漁翁歸釣涪。澗瀍脈絡元不斷，洙泗氣象端可侔。身縻簡書去無繇，夜夢策蹇霜滿裘。悠悠底是歸宿處，願聞一語歸而求。勇撤臯比誰復見，訂頑之訓萬古留。篆書爲公揭素壁，千里持寄寬離愁。玄關道祕杳莫授，玉鑰爲我一啟不。
池口昭明太子釣磯蜀僧住山相邀訪古和壁間韻 程公許 
繫船池口汎濫遊，老禪邀我半日留。岸莎堤柳度窈窕，初暑忽送風雨秋。蕭郎釣臺三間屋，萬頃烟波媚幽獨。長令千載好事人，貪爲淮山流遠目。芊芊蔓草迷長竿，臺城直作平野寬。那知萬古文選理，不盡詞源八節灘。英魂遠逝招不得，謫仙小杜底處覓。插天崷崒九芙蓉，試與憑高閒物色。
多勝亭 程公許 
昌黎文章緯河漢，只合彯纓侍香案。帝遣騎麟下大荒，肯爲吾州一笑粲。至今千里被膏沐，猶自霱雲餘絢燦。後二百年來祖侯，不以左官興寤歎。西園作堂娛歲豐，東城選勝湖波漫。不知此湖孰經始，秀水之涯矗堤垾。花嶼逶迤雙徑通，荷蕩淼莽三塘貫。憑堤築臺夐清曠，羈官頼此泄憤惋。嘉二三子南渡來，營葺頗能還舊觀。風流轉燭冷如鐵，仆雨摧風存者半。蹇余意倦直承明，次補適來忝藩翰。腐不能通柱後文，拙尤不辨牙籌算。自公正須豁滯懣，時屈何能事輪奐。支傾補壞聊復爾，護邃培高足娛玩。江山入手要彈壓，風月無邊供判斷。高賢一語真實錄，勝游雖多此爲冠。水花岸草錯雲錦，雨瘴清嵐無界畔。忘機自與鷗鷺親，無事從渠鳬鶩散。老仙音塵可得追，移得盧家石堅悍。題評倚重南軒翁，瞻相如瑟黄流瓚。迂頑我豈經世具，乞身去詠南山矸。作詩聊與來者期，何去後思可稱讚。尚友三賢自不差，時復憑熊一來看。
和賈伯用架橋築堤韻 程公許 
策蹇僕僕忘寒溫，勞心惻惻桑棗村。長虹卧穩烟雨面，千金屹障波濤痕。涉川利作初九益，括囊肯爲六四坤。道旁築室勿與議，可使正論成排根。
六和塔寺館三宿和秀江亭詩牌韻 程公許 
鯨呿鼇擲三神山，幻境起滅指顧間。東西帆檣來復去，得似上方僧獨閒。看山看水知多少，詩債責償殊未了。膠膠擾擾竟何如，早結把茅佚吾老。
雪峰道院 程公許 
琅函真筌何所云，丈人嵯峩五嶽尊。矞雲晝護耀魄寶，玉繩夜低天市垣。瓊瑶其上矗千仞，冰雪爲人醒醉魂。飛鴻沒處杳難辨，飼虎遺跡應猶存。甘泉使君趣丘壑，薰爐默坐存崑崙。高齋圖史羅左右，大厦風月相吐吞。巖泉酒熟芳桂蘂，茶鼎火活蒼松根。坐邀麻姑來擘脯，祇恐摩詰難亡言。界天之雪滿窗戶，喚起老仙重與論。丁寧來者時汛掃，燕寢可避蜂衙喧。
凌雲李聖可西郊別墅創小亭屬余作風月無邊古篆四字爲扁顔平岡馮炳仲賦詩和者盈軸因賦此 程公許 
我不願築受降城朔方職總管，又不願金狨繫馬西池萬人看。只願寬閒寂寞濱，倚醉高吟青玉案。秋霜斫蟹草泥滑，春浪叉魚楊柳貫。江湖長恐寸心違，世界饒君左手斷。水寒軒檻碧萬頃，山掃巫娥雲一段。鶴唳那愁蕙帳空，羊裘未讓嚴陵岸。是家太白孕英精，待詔鑾坡摛藻翰。藕船駕得玉井來，荔支腰重金章煥。至今人物說淳熙，可並成周歌伴奐。誰令七葉侍中貂，風月無邊奉娛翫。犧尊屢喚𣂏玉液，科斗何能體先漢。相期雲路早騫翔，分明世澤流波漫。
諸友載酒飲滄江海棠下公許以上壽親庭不克與勝賞翌日招飲出示新作敬和元韻 程公許 
杜陵老翁身轉蓬，浣花溪頭詩更工。向來隠語最沉著，錦宮花里看曉紅。想當繞樹經營時，吟思拍拍春醅醲。重跗疊萼今勝昔，五百年遠誰爲容。使君結廬滄江上，補處不隔牛馬風。竹蹊花塢穿窈窕，佳趣似是桃源同。一年好春海棠擅，隔牆恨不載酒從。頗聞花陰喧語笑，何似橘仙隠巴邛。主人眼底有青白，風流駭俗阮嗣宗。化工不耐凌鑠苦，故使分薄阿堵中。那知陽春恣陶寫，何物芥此雲夢胸。玉湖亭上一尊酒，柳花漠漠江溶溶。錦機轉眼雪糝逕，還有明年春再逢。要知造物無盡藏，那肯一日居成功。商謳爲公不成調，誰叫閶闔箋天公。晚紅一醉亦聊爾，休逐滄浪垂釣翁。
楊子春酌飲清節亭示諸公舊賦索和 程公許 
雨餘熱喘思澡雪，有客叩門筇九節。相携款竹墨池家，竹間張飲碧筒折。樅樅玉立肩相齊，何羨掖垣歌紫微。會須把臂入林去，山王掉首麾去之。骨相恐難飛食肉，功名浪費殺青竹。渭川自有千戶封，持此較彼差不俗。平生我亦厭榮觀，爲君醉眠蘄簟寒。人間有此碧玉鏡，那怕火繖張炎官。
滿戌有日置酒學宮爲諸友贈別 程公許 
左綿山川平且寬，周遭四境皆奇觀。廣文官曹冰雪寒，摧風剝雨無時安。巧手無麫良獨難，慚汗如瀋時一歎。浪浪春雨紅杏壇，堆盤苜蓿空闌干。三年轉燭槐夢殘，明當西郊掛征鞍。平生但知取友端，忍御艾蕭捐杜蘭。丁寧何須勸加餐，活計不但故紙鑽。孔轍回環顔一簞，君民堯舜無兩般。此印萬古元不刓，聚奎堂中儼衣冠，尚友謹勿輕杇墁。丈夫事業期不刊，脚根牢取百尺竿。
九日以酒贈雪江胡賢良蒙惠詩和韻 程公許 
蓀壁辛楣芰荷屋，靜揖秋風酣聖讀。占斷湖天拓戶封，不待詔書賜一曲。紅塵車馬交衢術，渠肯冠霞立於獨。滿城風雨又重陽，念子蕭踈對寒菊。雙壺遣贈灧蛆浮，想見羈愁盡蛾伏。高人一巢有餘地，底須駟馬駕車軸。但得長年交酒聖，不妨一笑命騷僕。若云歸隠須買田，巢由嗤人未免俗。
碧雲程道士自清江相過示以玉淵劉清叔詩借韻同賦 程公許 
掣鈴者誰金門客，神秀迫人似曾識。八返未問龍虎交，一杯且薦琳腴碧。我昔卜隠大面山，招旌驅人難得閒。梗野自適麋鹿性，逡巡遠引鵷鷺班。始青一氣色非色，此中自有金丹訣。政須趺坐共商量，忍向塵勞磨歲月。
爲玉汝賦蓴湖借田家樂府韻 程公許 
蓴湖何物堪怡悅，與鑑湖境無差別。詩人胸貯冰雪清，湖邊吟作寒螿鳴。紫蓴可羹菰可飯，把茅自足了一生。食前方丈位鈞軸，何如深林一枝足。寬閒之野寂寞濱，釣有緡竿耕有犢。男兒何須嗟命薄，富貴不淫貧賤樂。
李宰和唐子西芙蓉溪詩索同賦 程公許 
子西詩律傷於嚴，掉頭沉吟春飲酣。何曾一字低處著，有似國工精手談。千古江山長媚好，水曹依舊清風掃。只慙次補較非才，更願乞靈依此老。天涯憔悴一詩窮，溪流泯泯山叢叢。事須登臨作酬賞，剩破酒榼官泥紅。
李季實以龍鶴山菜餠見惠長句將之呂兄亦有和章借韻答謝 程公許 
山林遠志久封殖，誤隨小草輒輕出。得似乾淳太史公，萬古不磨董狐筆。太史龍鶴山中人，翫心竹素如醉醒。鍊師喜爲作妙供，靈苗相間叢卉生。七年飄摇湖海客，生怕魚鯉腐關膈。圓規得自太史孫，清苦本來同氣質。十洲地産富瓊芝，龍鶴何曾欠蕨薇。與君約歸如有期，躍鯉何用薑芥胹。
和鍾道士若谷投贈韻 程公許 
流年衮衮灘頭浪，蕭騷白髮三千丈。人生榮祿底須多，何嗟及矣負米養。滄溟不禁尾閭泄，養素略窺道家說。庶幾真一復保全，可以衆言强分裂。瀛洲醉揮碧霞盃，集雲峰前偶此來。吏衙鳬散鈴索靜，怪有飛佩鏘瓊瑰。紫霄洞經曾熟讀，歸來烟霞繞冠服。嵯峨千仞獅子峰，寒棲旋營數間屋。飈遊爲我晷刻停，汲泉引滿如海鯨。要學旌陽累功行，不妨天詔遲飛昇。岷峨念歸可輕發，枉辦青鞋并布襪。禁闥侯藩信所遭，幾曾仰空虛咄咄。爐薰浪擬叩玄微，何如趙州東院西。了知此理只麽是，亡羊何必惑多蹊。自心有疑須自斷，勿用周遮添著一重案。鍊師鍊師爲我印證之，六合同風兮九州共貫。
和陸放翁笑詩呈雲端子 程公許 
道人身佩含景蒼精龍，灑落不與流俗同。酒酣興逸不覺一捧腹，那似義府有刀藏其中。人間萬事誰醜復誰好，兒童何知不必便驚倒。試問虎溪三士之樂如此不，霜寒夜永勿遣虛觥籌。
別雲端子和元字韻 程公許 
玉樓雙聳吟肩寒，自孔氏出參玄元。荒尋得君相指似，清吐對我如瀾翻。歸歟金華葺茅屋，間有洞戶通麻源。世塵轇轕勿浪出，執手且須空此尊。
寄謝碧雲張高士 程公許 
臨邛自昔多仙才，鶴鳴神丹夜昭回。唐鴻都客尤奇俊，飛神碧落超蓬萊。宋采石戰强敵摧，少微褒封自公台。玄風寥寥閟寒灰，那知軒髯張，心印今復傳雲來。儒釋老氏鼎立如三才，凡囿形數由剸裁。授非其人委烟埃，如碧雲張亦異哉。幾年願見心渴梅，吾徒笑我老尚孩。三生髣髴同侍劫刃臺，羊腸百折何獨行虺隤。赤城醮盟三月齋，青雲有梯攀崔嵬，星冠禹步旋斗魁。天門蕩蕩金碧堆，章函歷上九虎開。津梁爽靈帝所哀，瞬息命令傳風雷。帝宸留侍非不佳，眷此濁海多劫災。力扶道法授沉埋，三千功行之積仙可階。世人汩沒井底蛙，各主其教相觝排。吾師思以一理該，與我心契無復猜。何當歲晚棄置塵累，棲巖一龕烟雲相與儕。芝朮可庖露可杯，商略道藴生死裁。左携羨門安期右洪崖，超塵沙劫馭氣凌九垓。
和小阮沇感時韻 程公許 
豆籩列炙凌丘垤，有酒如澠旨且洌。得似年豐世小康，漁樵結社談蜚屑。畏途羊腸徧宇縣，二十年間行未徹。憂時無力爲支撐，問計商顔未能决。頻年水旱釀災眚，况復刀兵值空劫。剜瘡補肉不遑恤，椎膚瀝髓供一切。詩歌碩鼠想樂郊，澤自無魚可堪竭。何時天狼隕芒焰，盡驅狐兔縶故穴。危機欲濟重坎陷，暴征須戢猛火烈。所期世路靜風塵，甘隠瓜疇耘露瓞。阿咸年少知激昂，勉法前修立功業。
先兄叔逢種花盆池秋初開一朵二姪感悼成韻作柏梁體答之 程公許 
懷昔三昆皆青春，揮毫翻水驚鬼神。我方丱角瞠後塵，有如奔林鹿甡甡。高堂壽朋鬢嚲銀，時節歌舞綵服新，二十年間存幾人。叔氏終老一葛巾，盆池折花秋中旬。共房感我雙瓜辛，無窮生意根陳陳。寸卉雖微均我身，壅培涵浸宜及辰。一氣之運屈必伸，子如不信有蒼旻。
一冬無雪和陸放翁梅詩陸句豪誇余句清苦要自不失梅兄本分家風也 程公許 
清羸怯問黄昏月，呵手寒窗寄幽絕。一枝幽艷棖觸人，花與詩人皆本色。孤山飛鶴舞空去，詩家何曾絕正脈。經營慘澹空亡奇，不如倚筆珊瑚格。滕六冬來偏放惰，暖日暄風渾坼破。便擬飛章上訴天，怕主林神合連坐。我昔與梅同謫墮，隨分世塵聊贖過。薰天肉食休問渠，萬古清芬首陽餓。
制幕孫君即益昌舍館疊石栽竹於盆池索賦 程公許 
好山意度如高人，偃蹇那肯來朱門。青油幕中盛快士，愛山惟恐不能致。昭亭東望天一涯，武擔亦復歸遲遲。開窗延得竹君瘦，借竹爲媒來石友。烟雲吐吞一席間，瓦盆取月湖海寬。羽書撤警文書省，一炷水沉銷日永。不嗔鄰客喚門頻，支頤對翫玉嶙峋。平生我亦烟霞痼，强擬爲君援筆賦。破除幾許白雲腴，腸枯搜攪一句無。昨宵夢怕大刀折，詩債未償寧許別。從君差樂休念歸，賸借前箸裨籌帷。主公威聲劘敵壘，旆旌行拂終南翠。若携諸吏上崢嶸，容我後乘陪載賡。
別馮伯昭新班歸三榮末句乞呈似使君王萬里年兄 程公許 
東郭滄江市橋柳，邂逅論心成二友。仙曹如水往復來，永晝論文間巵酒。十五年間如掣電，屋梁落月幾回首。愛君沖靜天機深，玉雪照我驚老醜。寶屏兩月同舍館，青眼相看祇如舊。秋風一鶚空百鷙，四海知心悅齋老。鵲聲查查客當還，鶴髮倚門春一笑。榮途埃𡏖倦馳騖，聖域工夫窺窔奧。拏雲豈無九霄志，緩轡徐驅千里道。平生我亦重擇交，與君同盟期耐久。紛紜歸夢促嚴裝，黯淡羈情更分手。旭川夙擅溪壑勝，雌堂况得文章守。贏糧寧憚兩日程，龍洞烟霞共幽討。
投贈洪倅司令舜俞 程公許 
博陵先生天下士，圭瓚鼎彝宗廟器。駕風閶闔駐參旗，要與疲氓起憔悴。同來誰是儉府僚，一朶庾蓮吐秋水。義以取人道自任，河陽主賓信奇偉。誰云風月立分鼎，待借前籌答知己。峨岷其下十六城，魴魚鱍鱍更赬尾。情傷涸轍轉清波，陡覺濠梁復生意。井梧幕府省文書，雪界松圍絕烟燧。餘事何妨筆墨工，浣谿新沐烟雲膩。老翁補處待公續，燕外鷗邊儘吟思。主公佇還丹地峻，携上崢嶸去天咫。社樗愧我本亡奇，冷落官曹窮五技。何階方便來相招，醪醴一朝饗厚味。燕臺𡽱嶪萬金黄，豈意謙勤從隗始。眇然人物索扶持，勿惜拔茅多引類。君不見璇杓一夜摇天東，人間萬物皆春風。
和謝孟彝祕丞館中書懷 程公許 
虎頭一生信癡絕，虛名誤人可多竊。蕭踈白髮寧可貸，流浪紅塵幾時歇。三神山夐隔囂紛，衆君子聚瑩冰雪。麈犀時接寶唾香，玄關要待玉{𥫗氐}掣。緬懷元祐載賡唱，誰爲崇丘補亡缺。直廬竹帛不停披，酺池齋盂寧浪出。故都何在渺烟埃，湖山也自佳風月。擬結齊盟修故事，莫向深杯辭百罰。烝哉與我心事同，詩來可作成規揭。甚慙老醜强塗抹，得與嬋娟夸二八。靜思世故殊未艾，澒洞憂端不可掇。由來館殿育英髦，期爲朝家效絲髮。不然坐費玉帛招，奚異信手沙土撮。天閽何曾九關隔，愚慮或補萬分一。諸君信是廊廟具，老我已愧瓶罌溢。驚看淋漓灑巨軸，豈比呻吟點枯筆。吾儕立名要不朽，榮祿過眼才一瞥。從今朝謁得休暇，勿使文會多間闊。摩挲尊罍品書畫，上下古今商得失。乞歸早得隠林巖，誇與漁樵舊人說。
和使君王子堅游鄧氏天開圖畫韻 程公許 
春風滿城開笑顔，使君明當出遊山。東州山川北佳麗，凌雲耀日季孟間。紫絲步障元不要，飛檻層欄一憑眺。歲豐民樂征調寬，挾四老仙共舒嘯。使君吟肩李杜齊，落筆便覺三山低。招來倦客同賡載，韻險令我窘見擠。烟霞風月無疆界，不憂寒具油侵壞。寄謝摩詰休苦心，使君詩是有聲畫。
壽悅齋李先生 程公許 
君不見溫公崇福十五年，上下千載書法嚴。又不見蜀公靜退不待耄，鐘律製成天一笑。樂則行之憂則違，出處無非聖之時。一朝都人擁馬首，留相天子不得辭。潁昌胡爲屹不動，各以就去揭榘儀。悅齋先生天下士，琬琰琮璜國鎮瑞。盛名姱節耀古今，歲晚松階猶候對。時臺劇談鋸蜚屑，志堂析疑{𥫗氐}啟鑰。夜歸風雨一龕燈，目電窺書光爍爍。禹貢山川如指掌，漆園之解無郭象。更將次五訂箕疇，不妨後覺勤鑽仰。年來岷峨殊愴悽，公與潔齋名德齊。長庚磊磊配曉月，士有司命國蔡蓍。卧架詩書差足樂，憑高忍見楚氛惡。豈不望公勇拂衣，正恐百姓須公活。願公相業追元祐，以一至誠服雄狡。願公眉壽如東軒，黄髮皤皤國元老。雲蒸雨族霈作霖，賢以類聚治乃興。卷舒在公亦何心，四海矯首西山岑。薰風自南一披襟，起舞稱壽千黄金。洗耳五絃虞氏琴，爲公緩軫歌嗣音。
壽李子先 程公許 
正陽用事月初吉，騎鯨之孫生此日。滴露能將三畫吞，積風少忍六月息。平生最耐反復看，其文炳彪心地直。骨肉十年長眼青，今年差覺叢談密。一尊稱處薰風曉，紅藥丫頭香露濕。誰令絕艷殿光景，羣葩斂避表獨立。洗盡人間丹粉妍，傾國傾城須正色。文章瑞世寧論晚，時來造物能借力。爲君折花起長歌，請君滿引無餘瀝。丹霄一武不難梯，更看飛階弄吟筆。
壽廷邁叔祖 程公許 
吾宗譜牒祖通義，蟬聯到公十五世。五派之分同一源，如木有本瓜有蔕。公家門戶最赫奕，簪紱相承真鮮儷。堂堂鐵面渠州牧，能以方寸永來裔。用之不盡地自寬，信有詩書爲可繼。龍駒墮地汗流赭，修途萬里自迢遞。箭鋒巧中由基的，桂香慳與春官第。誰知風雨短檠燈，慣作儒生窮活計。彤檐問俗歷三州，和平斂退鋒芒銳。羹藜任笑庖烟冷，嚼蠟倦親歌舌脆。似聞皇華催遣送，斗城未必能留滯。廣平傳緒五百年，凜凜千鈞若旒綴。藉公一力爲挽回，澡刷家聲舊芳桂。平生况耐反覆看，穮蔉懸知多斂穧。鼎來富貴正黑頭，粲粲芝蘭滿庭砌。周盟有幸聯肺腑，魯泮居然覺疣贅。所願宗風振寂寥，敢將末路竊聲勢。霧雨濛濛梅子黄，廉泉堂上薰風細。千金稱壽意何如，自倚情親爲新製。
壽漕使者權帥黄大監 程公許 
金華仙人紫綺裘，朝戲三山暮十洲。偶經劍浦弭節留，浪花噴雪躍兩虯。海若禠氣馮夷愁，精英爲公一日收。義理之窟探魯鄒，詞章之工迫韓歐。榮途砥平不停輈，盛名何自徹冕旒。粉省賜香馥衣裯，萬里持節寬顧憂。更煩幕府開碧油，文書堆案如陵丘。焦心靡憚勤咨諏，賓朋遝進奚所求。否臧吾豈無陽秋，吏姦膽破民病瘳。肯綮可見才刃優，孰知學富用力周，取之不窮繭絲抽。寶書移監交置郵，斗水那能局吞舟。事機鼎來寧易投，紫清側席渴告猶。東風破冷初和柔，皇覽揆度當孟陬。矞雲我亦分餘庥，無階稱壽𣂏玉甌。眼明西南百尺樓，繡天錦地十六州。雅拜何以祈寵休，早徵環召飛鵠頭。潁川歸趣鼎鉉調，偉業定自追前修。承家有子文炳彪，燈燈之傳天與謀。殿前峩冠進鴻疇，杏園亦復聯俊游。斯文壽脈江漢流，何羨韋平世通侯。
壽程使君和獲白鴈詩韻 程公許 
流膏千里喧笑聲，祥心萬丈南極星。祈年未了香火債，饌客肯汙刀鑊腥。此心與民同疴癢，出令可忍奔風霆。仙人飛來丹楓闕，俗眼詫見白鶴翎。蟻封縈策屈良御，牛軱輟刃煩庖丁。立談千仗環鐵甕，傾耳千行頒紫冥。雅知方寸厚培殖，未覺雙鬢輕飄零。馬蹄去踏東華塵，猿吟恐辜北山靈。賸將石田沃雨露，更爲嘉穀除蟊螟。寥寥宗風特扶起，懇懇善頌何丁寧。長生祕籙啟雲笈，紫府丹臺元不扃。
壽制使董侍郎 程公許 
秋雲陰陰壓邊城，秋風颯颯飛邊塵。淮堧夕烽連峴首，往來羽檄無時停。那知籌邊樓上一長嘯，環六十郡皆陽春。老翁哺兒誇說尹，連年我倉歌既盈。皇明如在殿西角，恩許借留爲福星。六弧標慶當揆度，載途鼎沸歌謠聲。請公細酌成都酒，拄笏看度西山雲。只將祭酒瞪目意，坐鎮坤軸如砥平。可憐兒輩見坎井，孰知我公身遠萬里心朝廷。天生人物關運數，豈爲爾較山重輕。浙江時巡今四葉，上流地險如建瓴。强敵逆天天久厭，力困尚逞牙距獰。膽折棧雲不敢向，介胄酣眠宵徹明。雅知折衝妙方略，胸中歷歷不啻風雪身經行。我聞四海如一體，手足雖異脈絡元相親。癢疴何適不關我，仁者頃刻安得寧。吾皇盛德堯舜主，包瑕匿垢韜厥靈。一朝震怒詔薄伐，天戈所指壺漿迎。西南倚公九鼎重，草木亦自知威名。寶書斑斕真學士，陣圖指授諸將軍。頻來寵光對赫奕，富有學問規經綸。蜀才自昔比齊魯，公既崇學揚其文。更須度外廣物色，聲病未可拘豪英。蜀民生理日艱急，公既減賤矜其貧。張弓何時可復弛，一分可寬寬一分。蜀邊儲峙僅虛籍，公既檄吏探其囷。餽糧千里憂不繼，渭上可無人雜耕。蜀兵十萬今有幾，公既選練蒐其精。將驕易置端在我，尾大安得平如衡。公心渾如古井水，沄沄外物何關情。公才信是澗壑松，大厦安樂扶其傾。勿謂蜀漢彈丸土，酇侯用之開西京。間關武侯亦良苦，千古大分垂丹青。願公爲國一引手，饑食渴飲心經營。從前規模會展拓，蓋世事業看崢嶸。旆旌揚風出子午，笳鼓動地超三秦。毋使酇侯武侯得專美，蜀山豈無齊天之石可磨亦可銘。少徐带礪河山盟，命圭相印酬元勳，胙土奕葉疏恩榮。却歸麻壇之山命仙侶，脯麟酌醴一曲歌長生。
壽東師楊尚書 程公許 
去年拜公北定堂，中秋翫月喧絲簧。長風趣駕泝江艇，恨不初度𣂏一觴。轉頭玉鑑秋又滿，北定風景遥相望。寸心炯炯千里共，欲往從之川路長。五年爲帝屏南服，掃清塞塵爲樂鄉。盡捐歲糴爲丁壯，米斛二萬饒積倉。民無箕斂士宿飽，一面屹立如金湯。平安遥夜飛炬火，燕寢永晝凝清香。雅知烹鮮不可擾，豈無發硎善而藏。官閒選勝極曠奧，天巧爲公時雨暘。五峰講席環子佩，北巖布金開道場。要將名教植根本，參以佛法芟莠稂。君不見海觀烟濤碧萬頃，衛公心眼周八荒。又不見開福浮屠玉千尺，給事願力同覺皇。得如我公志淑艾，未許二老相頡頏。眇然人物殊乏使，鼎來事會那可常。維北有斗天喉舌，乃作福星私一方。何不喚歸坐巖廊，五色線補舜衣裳。拓開賢路舊荆棘，勿遣旄頭森角芒。腐儒憂世心慷慨，百未一成鬢蒼浪。公憐不麾客倚牆，肯借齒頰加雌黄。頌言我豈知己私，民亦勞止須小康。岐山之顛豈無巢鳳凰，何時口銜瑞圖飛高岡。我亦刷翅相從千仞翔，引吭一聲鳴朝陽，請賦卷阿之詩之九章。
壽史丞相 程公許 
君不見唐朝郭元振，退朝愉色奉溫凊。又不見國初王文康，黑頭拜相歸捧觴。台衮崇嚴親壽考，歷數古今良亦少。而况二老偕耆頤，如二公者那易有。四窗爽氣舒雲霞，相業之盛專一家。父子弟昆踵科級，到公名業尤榮華。蔡州擒吳抑何壯，開幕江淮護諸將。手提黄鉞却欃槍，即軍中冊右丞相。我乘馳驅亦勞止，衮衣趣覲天顔喜。垂紳列弁競趨迎，恩遇之隆昔無比。
書懷 程公許 
字民能使民和悅，儒術信與吏道別。十年妖祲滓太清，有耳厭聽鼙鼓鳴。創殘之餘忍椎剝，逃生要不如無生。願絜乾綱奠坤軸，罷兵寬賦家給足。聖躬示朴吏廉平，歲歲蠶登牛産犢。宦情我自春雲薄，何日西歸田舍樂。
送游提刑祕閣赴召三首  其一 程公許 
舊聞游監簿，姱節紹熙朝。有子登臺省，危言動冕旒。不容求外補，親政復旌招。四海澄清志，無寧久使軺。
送游提刑祕閣赴召三首  其二 程公許 
日馭中天運，冰山失勢多。可能羣枉杜，端藉衆賢和。公去應前席，人言合上坡。調停前轍誤，國事竟如何。
送游提刑祕閣赴召三首  其三 程公許 
外敵日侵伐，滋爲元氣傷。憂心耿不寐，洗耳待封章。弱植如羈羽，知音念五羊。因書及疏賤，决起尚榆枋。
送成都倅黎德升赴召崔侍郎薦士召者五人三首  其一 程公許 
憶侍西征幕，叢談夜達晨。別來青鬢換，喜見紫泥新。宸極拱朝幘，曉星看蜀珍。一朝樓五鳳，積憤洗峨岷。
送成都倅黎德升赴召崔侍郎薦士召者五人三首  其二 程公許 
塵暗朔風急，雨淫晨景昏。憂心長似擣，欲語吐還吞。持底舒天步，云何塞亂源。熱官餳裏鴆，名節貴璵璠。
送成都倅黎德升赴召崔侍郎薦士召者五人三首  其三 程公許 
已往嗟奚及，方來當若何。幸無疏藥石，庶可起沈疴。讎僞半盧扁，滌腸須華佗。康時付公等，隨分且絃歌。
送別魏校書借參預李先生韻  其一 程公許 
斯文天未椓，世復有斯人。縹帙磨鉛舊，泥封染墨新。詞華班馬富，道術魯鄒醇。滿腹經綸願，逢時氣益振。
送別魏校書借參預李先生韻  其二 程公許 
雙闕一回首，滯留今十連。河圖元國鎮，泗石待宮縣。南紀浪翻雪，北風塵暗天。經營倚天定，九軌達山川。
送別魏校書借參預李先生韻  其三 程公許 
搔首暮雲碧，懷人酒淺斟。萬鍾心不動，九鼎力能任。夜雨青綾直，春風紫禁深。愛君須引類，一念帝來臨。
送別長翁制幹赴審察  其一 程公許 
戎幕接談笑，薦函聯姓名。自憐風退鷁，快見浪翻鯨。知己方圖任，聯鑣夐有榮。明堂足材具，社櫟復何營。
送別長翁制幹赴審察  其二 程公許 
屯雲開宇宙，八表斂風塵。獵德恢天網，充庭詫蜀珍。一編元祐學，雙闕武林春。赤汗青絲鞚，修途款問津。
送別長翁制幹赴審察  其三 程公許 
機欲審而發，瑟調音自諧。况思萬全計，可畏一毫差。回斡須羣彥，輪囷疊寸懷。樵漁暫相狎，鴛鷺豈其儕。
到闕政府以辟郡未下隔對 程公許 
練紙密銜袖，宮門報隔班。衷腸鬰未吐，殿檻可容攀。巨用須桴棟，旁搜及蒯菅。對揚當有日，傾盡不須刪。
和龔彥質韻送別趙稅院 程公許 
譏征傍南海，何遽別同盟。漫仕不妨學，能詩新有聲。烟濤千里隔，書劍一航輕。榘範求諸近，菊坡冰雪清。
別家仲行得成都尉西歸 程公許 
遠役得佳伴，天涯還摻袪。憂端今轉甚，漫仕意何如。落筆敏無敵，軒髯豪不除。市橋春好在，勿共酒杯疏。
華陽尉授代喜成二首  其一 程公許 
唱第八年久，折腰三考書。上官容我拙，樸學與時疏。冷落隨陽鴈，蹣跚上竹魚。平生經世志，窮達豈關渠。
華陽尉授代喜成二首  其二 程公許 
冉冉歲云暮，齊邱促戍忙。倦憑南郭几，靜寄贊公房。夢想蠶絲軟，涎流蟻杓香。循陔歸潔養，一笑樂哄堂。
用光弟携兒送至南定 程公許 
親友遠追送，後先還故鄉。殷勤仲光父，嫪戀及江陽。執手哽無語，修名那易量。歸來訓子姪，椿桂會聯芳。
挾文薛君自賦五首克己讀書安貧擇交訓子爲題戒其子婿王叔儼萬里索和  其一 程公許 
爲人非外鑠，己與物同之。私欲陰霾蔽，良心日月虧。若能無窒礙，底用苦思惟。天理渾然處，吾生自有涯。
挾文薛君自賦五首克己讀書安貧擇交訓子爲題戒其子婿王叔儼萬里索和  其二 程公許 
靜得山林趣，閒知日月長。清風披竹素，小雨潤芸香。外飾謝文繡，饑餐須稻粱。人生有同嗜，只此絕難忘。
挾文薛君自賦五首克己讀書安貧擇交訓子爲題戒其子婿王叔儼萬里索和  其三 程公許 
賦予有常分，非關智力求。違行能自信，顯晦復何憂。瓢飲賢顔子，瓜疇隠邵侯。胸中吉祥宅，何處不天游。
挾文薛君自賦五首克己讀書安貧擇交訓子爲題戒其子婿王叔儼萬里索和  其四 程公許 
士能知尚友，豈必盡同時。雜鮑蘭胥化，亡羊路或岐。醴甘知易絕，絲素亦奚悲。可以交難擇，而忘伐木詩。
挾文薛君自賦五首克己讀書安貧擇交訓子爲題戒其子婿王叔儼萬里索和  其五 程公許 
萬事烟雲過，須留尾段看。芝蘭庭砌茂，風雨夜燈寒。楚澤荷紉綠，燕山桂染丹。詩書門戶壯，何待侈重欒。
壽李悅齋五首和送三榮使君韻  其一 程公許 
南薰諧玉軫，舜殿載賡歌。天憫蒼生苦，人如安石何。無心書咄咄，有術辦多多。肯學癯山澤，楸枰詫爛柯。
壽李悅齋五首和送三榮使君韻  其二 程公許 
宇縣風塵暗，軍需色目繁。時機寧我待，心事向誰論。羶聚螘爭慕，泉深驥渴奔。非公能借箸，猛虱恐徒捫。
壽李悅齋五首和送三榮使君韻  其三 程公許 
國鎮重雙璧，寵光均一時。姱修甘俗忤，忠憤倚天知。聞道徵環急，難忘側席思。分明調鼎味，梅熟雨垂垂。
壽李悅齋五首和送三榮使君韻  其四 程公許 
衡泌春無盡，湖天風快哉。書堂三壽語，仙籍幾生來。一髮扶周鼎，千金築隗臺。人心索調護，根本更須培。
壽李悅齋五首和送三榮使君韻  其五 程公許 
磊磊松椿幹，淵淵金石聲。功名寧貰我，富貴本無情。陛對三千牘，胸奇百萬兵。扶持天意在，容我請長纓。
送道傳姪旅中赴省 程公許 
上國友多士，三年期一鳴。藝須專必勝，祿逮養爲榮。門戶久灰冷，雲霄如砥平。五豪同著便，一爲起家聲。
參選成都親友追送月夕飲江上 程公許 
久聚未知樂，蹔離能許愁。清江一輪月，後夜兩般秋。語倦且呼酒，寒侵頻索裘。鼎湖龍去遠，憂憤涕滂流。
留別李貫之大著二首  其一 程公許 
車馬紅塵裏，閲人誰似君。洚流傾世論，砥柱倚斯文。籍甚詩書譽，超然利欲醺。相從期歲晚，蘭佩襲芳熏。
留別李貫之大著二首  其二 程公許 
二老俱黄髮，遥憐望倚門。淒涼遊子意，慚愧主人恩。酒舫湖光灧，書燈夜雨昏。三山渺雲海，何日聽重論。
楓橋寺侍悅齋先生誨語三日而別 程公許 
唐人舊題處，那復有江楓。寺近闔閭國，門當岝崿峰。清風三宿戀，紫氣一尊同。恨與心知別，烟波千萬重。
雨中送客觀魚閣 程公許 
送客觀魚閣，山光水色中。最憐秋慘澹，况復雨溟濛。坐久覺衣薄，杯行到手空。恨無佳句子，喚醒少陵翁。
風雨過南溪 程公許 
小艇泝洄穩，短蓬興寢勞。斷崖榕倒影，亂石水翻濤。過雨山如沐，終風晚更饕。愁須詩自遣，吟罷轉蕭騷。
三江曉渡 程公許 
喚渡三江岸，停車兩眼明。烟涵秋日澹，露洗曉寒輕。山色晴逾爽，波流怒未平。詩翁舊游處，有句不堪呈。
陪憲節飯石堂書院渡江游雙泉墅即席和韻 程公許 
箯輿杭野渡，竹逕繞平疇。紅蓼前宵漲，黄花幾日秋。談鋒蜚屑玉，巖竇答鳴球。山水饒心賞，能忘恤緯憂。
仲春八日自成都起程度劍閣 程公許 
蕭寺深居穩，春深殊未知。偶然成遠役，猶幸及芳時。麥浪含風軟，花光眩日遲。客行無復恨，隨處可尋詩。
秉炬游麻仙玉華洞 程公許 
雲峰環翠幄，洞戶閟瓊臺。勝處難名狀，飛仙此往來。近應通玉局，遠或接蓬萊。安得一伸臂，乘風遍九垓。
送劉時可縣丞奉母游岷山 程公許 
西爽抗層霄，南牆日見招。乘春扶鶴馭，披霧過龍橋。香火祈親壽，烟霞遠俗囂。歸來索吟稿，起我意逍遥。
過中巖渡月出峨眉山上 程公許 
返照中巖渡，峨眉分外清。一彎新吐月，共我兩忘形。露下沙逾白，宵寒酒易醒。荻花風索索，擁被不堪聽。
山中戲雲端子 程公許 
追路歸山後，開關喚客眠。那知言在耳，已作醉逃禪。急雪濃篩瓦，中宵冷透氈。清愁分不盡，惜別意淒然。
題丹景山 程公許  泰山
原廟標丹景，神游想岱宗。寶龕嚴石像，紺殿鎖雲峰。浪說侵疆復，何當檢玉封。天門東北望，漠漠曉烟濃。
題信州半月巖 程公許 
巖際半輪月，神工幻怪奇。本來無顯晦，何自有盈虧。嵐霧凝蟾彩，藤蘿影桂枝。能令萬里客，爲爾憶峨眉。
炷香至德山 程公許 
異時聞至德，滴水洗沈冤。空寂等三世，悟迷同一源。松杉膏宿雨，樓閣麗朝暾。猶恨高峰頂，藤蘿未得捫。
自船莊過化城留宿翌旦炷香宣石橋卯塔 程公許 
路欲轉前嶺，僧邀宿化城。飯抄青{飠卂}軟，茶瀹乳花輕。嵐雨侵衣潤，松風入夜清。瓣香宣老塔，坐待日華生。
侍飲寶子山遊忠武侯祠 程公許 
一郡最高處，元戎領客遊。雲根棲萬井，城角带雙流。日薄樓臺暝，風悲鼓角秋。卧龍千古恨，烟靄隔神州。
題馬溪寺二首  其一 程公許 
久客愁多雨，清遊喜驟晴。雲藍猶獨踞，玉嶺忽雙撐。洞口龍方卧，山腰虎尚獰。方池竟何在，一水至今清。
題馬溪寺二首  其二 程公許 
先子舊遊此，余時方五齡。風神見圖像，雲體想儀刑。衰髮年年白，遥山面面青。不須論舊事，欲說喚誰聽。
留題馬溪寺二首即用前韻  其一 程公許 
玉筍競秋爽，翠屏張曉晴。天開金地勝，鼎峙紫霄撐。見說禪心靜，能調異物獰。十方薌水海，何處不澄清。
留題馬溪寺二首即用前韻  其二 程公許 
翠珉瞻手澤，六十有餘齡。囊錦傳宗旨，錐沙更典刑。髮緣憂世白，眼獨爲山青。蕙帳摇歸夢，秋猿正可聽。
香積寺午齋 程公許 
峻陟龍門路，來參雞骨師。樓臺春雨霽，魚鼓午齋時。倦憩僧留話，荒尋僕憚隨。一筇支野步，且以暮爲期。
挽桃源使君虞公二首  其一 程公許 
疇昔交諸季，曾聞說長公。聖涯探窔奧，詞藻亦精工。偶幸趨徵詔，方當順下風。飈斿無處問，延佇鬢飛蓬。
挽桃源使君虞公二首  其二 程公許 
解印桃源後，卜居梅溆幽。秉心難偶俗，樂道自忘憂。故國八千里，妖氛六十州。公魂如不泯，時作玉芝游。
挽前眉州使君廖子長二首  其一 程公許 
二老金蘭好，諸昆筆硯交。坐隅親問字，投分漆如膠。决眥雲間步，驚心水上泡。屋梁耿殘月，含涕祖西郊。
挽前眉州使君廖子長二首  其二 程公許 
卧羆花石戍，夢蝶古渝津。秀子嗣榮祿，諸郎皆聘珍。笄珈陪墓窆，霧雨暗車塵。今代誰班范，牽連漢傳循。
挽永康守成寺簿同年二首  其一 程公許 
模楷親前哲，丰姿自軼羣。回翔垂白髮，凌厲即青雲。幕府列功簿，詩書清塞氛。寶仙催命駕，拱木漫新墳。
挽永康守成寺簿同年二首  其二 程公許 
友愛根天性，今人古與俱。棣華雖殄瘁，玉樹更扶疏。經濟終齎恨，循良誰讀書。慈恩共心賞，霜月淚霑裾。
挽潼帥許侍郎成子三首  其一 程公許 
天地英靈氣，風雲感會期。龍頭推蜀産，骨鯁自天知。雨露榮三接，江湖滯一麾。甲兵何日洗，遠慮憶蓍龜。
挽潼帥許侍郎成子三首  其二 程公許 
正色趨文石，危言竦列紳。直前香案曉，批敕瑣闈春。天要明堂柱，人間匠石斤。汲公寧妄發，軒冕付平津。
挽潼帥許侍郎成子三首  其三 程公許 
雪慘龍沙節，春濃豹尾班。難銷方寸赤，不待二毛斑。力盡三醫謁，憂深九虎攀。丁寧尸諫語，端不愧家山。
元正書懷 程公許 
甲子循環六十年，手披新歷意茫然。了知自性覺玄妙，寧與世間寒暑遷。寡過得如蘧瑗化，諾惺要了瑞巖禪。故園未卜西歸日，遇好溪山且數椽。
立春 程公許 
月墮霜空發上亭，土牛今日却鞭春。六花度臘慳呈瑞，二麥何時飽食新。四序斡旋均一氣，萬殊元化託洪鈞。已煩元帥調新律，早願三邊靜戰塵。
正月二十日雪 程公許 
東皇弭節未多時，忽作漫空六出飛。商略田功興嗣歲，翕張天巧惜陰機。麥才覆土欣蘇醒，梅久烘晴稍發揮。蕭寺掩關終日卧，忍寒不著獸紅圍。
正月念三日以南床劾論去國憩浄慈客館蘇稅院惠二詩和韻  其一 程公許 
意不求全那得毀，本來知足豈須多。世途何處非乘險，古井如今已不波。緣督更須師漆吏，乞墦可使愧鄒軻。君看野馬難羈束，寧羨天街想玉珂。
正月念三日以南床劾論去國憩浄慈客館蘇稅院惠二詩和韻  其二 程公許 
寄包古剎客過門，煨芋殘爐晚未溫。萬里風塵迷遠望，三峰文獻接諸孫。湖山春動饒佳趣，杖履時來共至言。一笑老仙堤柳畔，人間誰怨復誰恩。
仲春再雪與禪衲夜話 程公許 
蓬萊不肯著癡仙，放去湖山一任顛。術不競時甘斂退，僧知同趣喜留連。春深半地雪盈尺，雲破遥林月一弦。撥盡灰寒吟未穩，不如欹枕愜昏眠。
寒食 程公許 
賣餳簫咽紙鳶飛，愁思驚隨節物來。誓墓可能同逸少，操音誰復憫鍾儀。松楸此日空瞻望，桃李當年奉宴嬉。投老與公同一恨，淒風撩亂我心哀。
清明日郡圃遊觀者如織余以趙園之約至夕乃還若水賦詩後四日偶因小疾謁告清坐始得奉答 程公許 
老怯尊前倒玉山，清晨有約夕曛還。似知是日笙簫沸，趁賞羣芳綺纈班。細閲餘妍能幾許，喜因小疾得端閒。持觴不釂春應笑，若欠題詩亦厚顔。
三衢道士鄭自得即天慶寮舍種梅疏池爲小亭扁曰橫清有詔住南岳道觀復以此扁其亭解官事言歸袖詩相訪爲次韻 程公許 
高人久已悟空花，養就丹田日月華。方丈有誰來晤語，橫枝相對慮無邪。雲開衡岳重回首，雪滿柯山遲到家。乞得歸閒來叩戶，摘將青子薦流霞。
和虞使君賦山茶花二首  其一 程公許 
眼明絕艷照凋年，傲雪凌霜分外妍。鶴頂染砂那得似，犀棱削角自蒼然。若爲白瑞三冬裏，獨抱丹心一節堅。歲晚須公與商略，儘渠春晝萬紅嫣。
和虞使君賦山茶花二首  其二 程公許 
梅花蘸影碧江潯，似怪高人金玉音。詠絮可憐清寡伴，冠霞來與共論心。定知句迫瓊瑶響，莫惜杯浮琥珀深。姑射清寒西子醉，一時嫵媚索高吟。
道傳山丹一本兩花舉以見遺夜窗翻書偶見劉潛夫嘗賦云偶然避雨過民舍一本山丹恰盛開種久樹身樛似蓋澆頻花面大如杯怪疑朱草非時出驚問紅雲甚處來可惜書生無事力千金移入畫欄栽因借韻同賦一首 程公許 
種類山茶花較大，一根恰有兩枝開。鉛砂煉熟大還鼎，琥珀琢成雙勸杯。威鳳想從丹穴下，飛仙近自赤城來。便船惟會加培養，寄伴階庭芍藥栽。
仲秋池塘荷蓋方密有四五朵花 程公許 
公暇羽衣憑水檻，漸多翠蓋倚紅粧。想應三伏怯袢熱，待到仲秋吐艷香。藻澗魚跳晴景眩，樹陰蟬嘒晚風凉。意行偶與欣佳會，門外催科正自忙。
擬玉谿體賦醴泉墅海棠二首  其一 程公許 
東皇張飲錦周遭，華艷偏宜望處高。結綺樓深迷玉樹，銷金帳暖醉羊羔。先驅瑞節眩穠李，近侍舞衫環蒨桃。乞得巫雲來芘護，蜚廉作橫未應饕。
擬玉谿體賦醴泉墅海棠二首  其二 程公許 
濯錦波光繞百遭，夜寒秉燭更須高。恨無麗藻供摛翰，聊復重裘索俊羔。長笑董仙癡守杏，可憐曼倩坐偷桃。若教入侍紅雲殿，應悔從前俗慮饕。
昌元郡圃看海棠紅苞爛然未有開者問訊以詩 程公許 
畫本爭如覿面奇，含苞香露已霏霏。阿嬌早合貯金屋，南子似羞褰錦帷。花信定因寒較晚，賞心何事巧相違。壁題恨欠江城句，綵筆誰能爲發揮。
崇女擷菜煮羹 程公許 
穉女春間繞舍嬉，手挑野菜滿籃歸。細𣂏碧澗和根煮，旋掬香粳芼糝稀。久識道腴知雋永，更從禪悅悟精微。投床忽作還鄉夢，雪暖西山筍蕨肥。
督堰至岷下借館南浦張叔全家臨別惠以潤石香几一峰挺拔于白雲杳靄間殊有遠意小詩謝之 程公許 
飛幰輕輿御暖風，款門何事日憧憧。芳榮滿檻丹青麗，穠秀當軒紫翠重。石几拜嘉才徑尺，雲天無際挺孤峰。更煩指似麻壇路，萬壑千巖借一筇。
同家德清侍尚書楊寶學山行先過上巖訪家諧季 程公許 
鶴書杳杳上巖雲，錦里安車忽暮曛。二陸久當爲世瑞，一夔留與護香芸。中春澗壑晴如暝，亭午松蘿氣自薰。倚檻欲歌招隠賦，客塵痼我不成文。
北新橋借孫氏宅內有井甘寒又有柳陰度夏爲宜 程公許 
幸有安居暫寄包，拙如鳩不費營巢。日長有井供茶課，客至移床蔭樹梢。無事莫將吟思攪，儘閒且把舊書抄。心知守道惟玄默，不用援毫賦解嘲。
樊丈子思以予兄弟三年端居招飲山房爲破愁寂賦詩以謝 程公許 
銜恤三年意緒凋，嘉招爲我破無憀。露秋爽借談鋒利，霜月寒侵酒力消。心事寂無機事擾，詩情何似道情饒。平生我亦輕簪紱，安得長年共一瓢。
再賦 程公許 
物華過眼半黄凋，萬竅號風夜慄憀。一寸古心難石轉，三生妄念易冰消。鉛黄汗筆千年夢，白黑文枰幾路饒。勘破古今無一事，省煩更好去風瓢。
借東溪巷錢莊寓居 程公許 
蕩蕩青天隔九門，携孥飄泊此江村。漁蓑且當青綾被，賜酒何如老瓦盆。萬軸書籤須細閲，九還火候要重溫。少陵有句須參透，政藉幽居拙養尊。
同振之德久分韻賦坐石東坡得坡字 程公許  西湖
千年間氣落岷峨，驚世聲名鎮不磨。吟詠西湖雖有案，經年儋耳却無波。細看據石橫藜坐，想見騎龍跨海過。山谷老人猶剩語，是非元不到東坡。
移住西門之溪上 程公許 
罷官來就湖州住，爲愛雙流貫一城。僦屋本非嫌僻靜，開窗正要納空明。魚蝦幸可隨宜買，饘粥何妨逐漸營。况有雙梅供索笑，昭琴底處有虧成。
雨晴後同兄姪遊開元寺一覽亭飲道傅書院  其一 程公許  长江
勝賞幾爲雨罷休，霽光俄湧屋山頭。松根烟暖留飛屐，蓼岸波寒緩泝舟。霧斂長江青眼對，雪消遠岫翠眉浮。郊原浩蕩春無價，漫索枯腸唱且酬。
雨晴後同兄姪遊開元寺一覽亭飲道傅書院  其二 程公許 
山色撩人共一杯，夜堂淺酌不須催。醉吟兀兀驚頹玉，睡思齁齁易轉雷。蠟炬烘殘三寸焰，水流潤浥一爐灰。西游歸趁桃紅暖，相約清尊陸續開。
三高亭二首  其一 程公許 
一棹松江朔雪饕，椒漿曾此酹三高。遠遊借與薰風便，偉觀還如昔日遭。喚起玉龍噓霧雨，饒教綵蜺戰雲濤。平生最愛登高賦，盍爲豐碑續擬騷。
三高亭二首  其二 程公許 
水仙要我小遲留，探借五湖風雨秋。三萬頃波融一鑑，八千里客只孤舟。望迷漁荻荒寒境，思挾琴高汗漫游。模寫自知才未稱，天隨有集更精搜。
避暑鏘璆亭 程公許 
老怯新秋暑鬰蒸，晚風水檻一披襟。試教通閘喧雷鼓，何似穿崖響玉琴。默坐自能醒渴夢，微吟時與和清音。專城大似專丘壑，不待山行記蔚深。
重陽後一日陪憲節登清音亭飲見易亭即席和韻 程公許 
一封諫疏徹銀臺，感憤題詩醉墨堆。喚醒菊邊秋寂寞，爛游松下逕縈回。參軍逸韻頻欹帽，詩老多情不放杯。勝日追隨容湛輩，從容歸騎不須催。
煇父道父携酒相伴飲飛赴寺四望亭 程公許 
四望奇觀廣莫同，瘦藤拄入畫圖中。晴烟杳靄景無盡，醉眼糢糊鳶墮空。邑蕞也曾基相業，井眢誰復現神通。漫勞二妙相追逐，勝處宜搜未易工。
移居北新橋彥質惠詩和答  其一 程公許 
束書欲去意遲遲，從此寧無一會期。客路相逢如宿契，人生難得是閒時。虛廊過午陪行食，浄院中宵共說詩。此樂何時仍共賞，底須簪佩侍彤墀。
移居北新橋彥質惠詩和答  其二 程公許 
繡段輕投報苦遲，隔關那復共襟期。艱虞敢自求安宅，懶慢欣知不入時。王粲登樓初有賦，杜陵屏跡可無詩。邊聲又逐秋風勁，誰有良籌動玉墀。
計煇父訪予上皇山中拉歸龍溪款話一夕和前韻相贈仍爲賡賦 程公許 
憶曾款竹憩神輿，賡賦傳抄倦小胥。偶復緣雲尋勝踐，忽驚響屐慰逃虛。卜鄰也擬營環堵，飽飯何當共趁墟。浮世升沈何足計，得如一室靜翻書。
子春再約避暑和樊子思韻 程公許 
憂端引起鬢絲長，喜報梁州復故疆。相約楊園舒野步，頻呼竹葉沃剛腸。颼颼翠篠風生檻，灧灧紅蕖水滿塘。剩殖芳榮好看客，春風勿吝費除堂。
張伯修令君賦詩同韻稱慶 程公許 
玉節何如素節高，歸來喜氣溢東臯。存耕元自有餘地，嘉植何曾生不毛。采石勳名須世濟，陵陽今昔幾人豪。含飴一笑春無價，授簡梁園可憚勞。
七曲和魏校書韻 程公許 
神理之公參造化，簡書千古豈虛傳。權衡無意物輕重，水鏡何心人醜妍。天爵一身元不欠，人生萬事且隨緣。椒漿跪奠無餘禱，擬續離騷愧斐然。
揆初之日承父用晦以余前歲登玉華樓翫月借宋青山詩韻賦詩稱壽仍和答之并示甥姪 程公許 
防意由來似守城，澗潢潔祀及良辰。命名猶念記閭史，學道粗知存谷神。欲誦蓼莪心楚愴，愧投木李句清新。何當共覓長生訣，去逐商顔四老人。
和答括蒼龔彥質 程公許 
不慣參禪不學仙，不婚不宦忽華顛。前身疑是林和靖，好句多於謝惠連。投贈頗堪華錦繡，擇交當勝佩韋弦。鷄蟲得失何時了，洗耳松風共醉眠。
和樓大參韻贊史伯謙少弼二同年掛冠  其一 程公許 
俚耳驚聞古曲彈，地行元不慕仙官。方看鳳穴將雛上，已悟羊腸涉世難。蟻夢未酣誰喚醒，鱼遊自樂與誰觀。不妨散策三巖路，聽徹松風度百灘。
和樓大參韻贊史伯謙少弼二同年掛冠  其二 程公許 
琴自無絃不用彈，歲寒姱節傲蒼官。青衫吏隠非吾願，綵服兒啼畏色難。三徑歸尋元約在，萬緣回向自心觀。何時款竹雲莊去，洗耳香山八節灘。
小詩謝霅川使君幫祠庭薄俸 程公許 
地行不必羨飛仙，驤首青雲恐疾顛。但得一廛耕谷口，底須萬騎戰祁連。齋房盡日清如水，吾道從來直似絃。頼有故人供祿米，飽餐贏得枕書眠。
正旦上壽紫宸微臣以祀太一初獻不預賜茶酒退就殿門少歇俟追班拜正旦賀表 程公許 
去歲楓橋度歲除，寒燈一盞自抄書。誰知東觀歸繙史，仍許西垣綴佩琚。四闢不憂獰虎豹，九成猶恐眩鶢鶋。彤墀百拜陳金鑑，只願中興似國初。
元日即事四首  其一 程公許 
鳳銜丹詔紀初元，餘恨難忘杞國天。賢路會當三接晝，宅家可卜中興年。出車未可忘多難，覃耜尤須祝大田。千古逃吳稱至德，有周篤慶更綿延。
元日即事四首  其二 程公許 
端居俄換歲華三，荼苦於吾若薺甘。照影菱花驚雪白，强顔柏葉借春酣。人間擾擾多岐路，聖世悠悠欠指南。一穟黄雲晴晝永，叩門誰辨與同參。
元日即事四首  其三 程公許 
憧憧行李不曾休，消遣年華古渡頭。得似青衿專挾冊，浪隨黄帽熟操舟。歸裝趁得椒花頌，洗盞連呼柏葉浮。容易一年春又換，賞心可欠七年酬。
元日即事四首  其四 程公許 
屠蘇最後釂銀杯，歲月侵尋老景催。離坎新工幾銖火，乾坤生意一聲雷。君親未報鬢驚雪，名業倘來心欲灰。一笑山頭冰萬仞，曉晴還見翠屏開。
元正和洪司令紀事二首  其一 程公許 
寸心炯炯水朝東，雲繞通明一朶紅。螭籀薦祥天眷顧，鷄竿銜赦日沖融。遥知萬國趨堯彩，可使前旒隔舜瞳。京闕陵園須汛掃，聖心原不慕邊功。
元正和洪司令紀事二首  其二 程公許 
兔魄烏輪西復東，流光那肯駐顔紅。禮羅君不見溫造，志廣吾寧如孔融。難策材駑攀逸武，相期親壽轉方瞳。飛騰景暮何須問，聖處慙無一髮功。
再和前韻 程公許 
條風吹轉斗杓東，護日祥雲一段紅。聖主慶成神璽重，老親喜動壽杯融。塵沙自染雙蓬鬢，歲月難磨兩碧瞳。斗印垂腰吾分耳，早看兒輩策新功。
和彥威紀事二首  其一 程公許 
久戍兵殘將亦驕，幸時轇轕與民仇。邊關撤警久階厲，甲胄棄殘尤誤謀。淮浦方期三就緒，王官忍賦四宜休。江城永夜欹寒枕，數盡殘更有幾籌。
和彥威紀事二首  其二 程公許 
民勞無訴卒長征，安得天河洗甲兵。虎出柙誰當任責，鳥傷弓後可無驚。峽山風雪清尊共，楚澤雲濤去棹輕。憂國寧忘絲髮補，忍隨時態慕鮮榮。
聞山東捷報 程公許 
幾年豢虎費隄虞，一旦芟夷快决疽。黼扆可曾輕赫怒，金甌幸未失枝梧。戎車喜奏膚公捷，獨柳寧煩傴僂誅。更願清朝懲往轍，剩須汲直折姦覦。
連日得關表捷報聞敵騎無復留境上者志喜成詩 程公許 
十里旌幢轉曉風，行營日報捷書同。悠悠何補青油畫，栩栩驚回畫角雄。壯士有懷時拔劍，仁人無策弛張弓。天機翕闢一翻手，看取桃林騎火紅。
題卷子會 程公許 
龍飛景運詔賓興，將相之階自此升。毛穎銛鋒須快戰，楮生衷甲作先登。精思可使文加點，抄寫能令價倍增。努力殺青男子事，功名未盡剡溪藤。
送彥威姪赴類省試 程公許 
吾兄仙去幾何年，情未能忘一綫傳。相見幽明參勇决，正須行藝兩渾全。世科從此傳燈廣，親黨同時奏凱旋。孝友令恭天所祐，修途萬里穩加鞭。
送句甥持敬赴省試 程公許 
外祖憐孫肇錫名，瓊林宴匝兩周星。果能冠歲露頭角，須信故家猶典刑。笑問兩昆眉底白，喜覘二老鬢猶青。遄飛借與秋風便，側耳英聲駭震霆。
送家朝南徵君二首  其一 程公許 
萬里岷峨入貢琛，怒風摶上九霄鵬。人才於國猶元氣，天步如今甚薄冰。家父憂心宜有誦，嗣王求助可無懲。男兒不朽須名節，黄木之灣又一燈。
送家朝南徵君二首  其二 程公許 
獵獵霜風不滿旗，留連尊酒話襟期。紛紜世上無窮事，慘淡江頭欲別時。未必交枰無活著，只憂起死欠神醫。疎頑我亦宣州客，傾耳囊封慰所思。
鹿鳴宴貢士 程公許 
蜀莊故里好揚鄰，不盡斯文萬古存。漢詔十行銜彩鳳，禹門三級躍潛鱗。傾心射策恩方渥，努力摧堅語忌陳。一第摘髭容易耳，直須名業任千鈞。
聞喜宴恭和御製賜進士詩 程公許 
九五天臨德有元，自應皇化軼羲軒。囊封何日無忠諫，延策今年許盡言。端藉多材戡世難，盡銷殺氣作春溫。萬間華屋非難就，杗桷應須妙選掄。
甲午歲除即事二首初被聘召之命末章感遇述懷  其一 程公許 
行年半百又加三，隔一宵還一歲添。邱壑甚慙心賞誤，軒裳可與道情兼。醱醅酒熟頻𣂏玉，耐冷燈青密下簾。絕愛緗梅開較晚，雪晴要我日巡簷。
甲午歲除即事二首初被聘召之命末章感遇述懷  其二 程公許 
乞州如斗苦難諧，遣戍蓬婆也自佳。嚴詔自天疑過誤，虛心造物與安排。轒轀猶未空三輔，鼙鼓何當靜兩淮。經世無才羞汲引，寸丹咫尺是堯階。
閲邸報上臨朝召用二三耆德志喜有賦過眉山呈悅齋 程公許 
人間二十八年事，天運盈虛一剎那。金塢漫憂無處著，冰山想復誤人多。問唐偃月消磨幾，奈魯靈光岌嶪何。黄道方看升日轂，洗兵馬更挽天河。
參選銓曹 程公許 
竽瑟明知繆所操，才疏分不與時遭。扶犁輕失田家計，斂版來趨吏部曹。邂逅功名嫌預借，馳驅州縣敢辭勞。憂時空有崢嶸憤，九鑰天關守護牢。
分直玉堂有懷 程公許 
儤直稍寬庚伏暑，傳宣來自玉皇家。冰盤滿掬三危露，金榼頻𣂏九醖霞。衙鼓驟驚行抱牘，索鈴猶誤吏催麻。叵堪厨釀甜如蜜，漫倚橋欄看水花。
和史子修投贈二首韻時被命至玉堂  其一 程公許 
儒習平生祇自酸，可能學古到商盤。風塵世路知難拗，潢潦詞源恐易乾。已愧登瀛聯俊彥，那堪上水費嘲彈。饕榮愧乏經時策，安得軍中有范韓。
和史子修投贈二首韻時被命至玉堂  其二 程公許 
歷盡羊腸足力酸，湖山正好暫遊盤。羈愁等是如鴻集，鄉信難忘問鵲乾。瓦屋三間非易借，蒯緱長鋏莫多彈。玉川那用輕參尹，沽酒誰爲赤令韓。
直舍紀事二首  其一 程公許 
獨冷官曹可得禁，近來冷過玉壺冰。無錢沽酒休煩送，有馬知誰許借乘。罷謁最宜吟慘淡，愛閒贏得睡懵騰。鸞凰自合翔千仞，誰遣人間罣弋矰。
直舍紀事二首  其二 程公許 
豈不懷歸畏簡書，人生何處不蘧廬。靜看世態冥心久，貪問生涯畫計疏。休作勞神狙賦芧，可同貪啄鳥馴除。飯疏有味親長健，此樂千金莫換渠。
歸班之明日以六參入趁起居 程公許 
湖海飄摇誤召環，春風入綴紫宸班。恭聞聘幣及巖穴，不以多材遺蒯菅。靜念升沉皆命分，喜因蹈舞拜天顔。承明莫作官曹看，汗簡須憑直筆刪。
題高廟宸翰 程公許 
古錦囊開兩軸書，宸奎騰采動山墟。能令使者分王命，想見中興似國初。九鼎可爲宗社重，萬年誰謂草茅疏。襲藏何但傳家寶，汗簡他年或作諸。
以西省齋事被差孟夏景靈宮朝饔跪進茶酒齋宿道山 程公許 
承明三入笑陳人，藥砌翻紅又一春。英轂並馳慙領袖，斐章何自稱絲綸。駿奔數幸天顔近，駑拙難勝寵渥頻。月蠹腐紅無以報，囊封敢不罄披陳。
上茶使鄒監丞秘閣 程公許 
年時觸熱曳長裾，重拜劉公一紙書。駑駟何堪蒙錦繡，木瓜無復報瓊琚。還因持檄親犀節，恐趁追鋒侍玉除。九萬扶摇鵬運闊，可能倦翮借吹噓。
西省齋宿陪侍左史曹舍人話舊以除當字賦詩下教和答  其一 程公許 
一行奎畫寵新除，左陛濡毫要直書。何幸鵷班連省闥，誤令鼠璞雜瓊琚。雲窗霧閣非官府，璧月珠星近帝居。二十年前舊騷律，琢磨今乃過黄初。
西省齋宿陪侍左史曹舍人話舊以除當字賦詩下教和答  其二 程公許 
潑面緇塵不易當，佩蘭誰與共祗芳。迂頑羞問翻階藥，邂逅容分夾案香。且可埋頭繙竹素，底須繫肘詫銀黄。看公自致青雲上，老我何妨誚斗量。
寄呈座主李左史三首  其一 程公許 
絲絇趁曉紫宸朝，憫俗超然賦遠遊。富貴儻來心止水，隠思不耐鬢先秋。誰知皓首太玄草，獨對青山大白浮。只恐萬牛勤挽致，未須封戶橘千頭。
寄呈座主李左史三首  其二 程公許 
九萬雲程不作遥，暫教六月息鵬遊。騷情吟徹湖天曉，義膽寒生石劍秋。想見床頭談屑墮，時澆椀面乳花浮。雲山不隔師牆戀，憑仗緘書乞點頭。
寄呈座主李左史三首  其三 程公許 
世紛棖觸不勝憂，尚憶薰風故國遊。惝怳夢回身八翼，凄凉別久日三秋。願馳玉軑天津阻，擬問星槎海浪浮。千載指南先覺在，行迷未遠却回頭。
壽楊浩齋二首  其一 程公許 
駕鶴飛來白玉京，疏髯秀色自仙真。要看轉物天機密，更念居閒學力新。孔孟以來扶墜緒，羲黄向上屬誰人。雅知仁靜宜黄耈，仙谷烟霞不盡春。
壽楊浩齋二首  其二 程公許 
澒洞風塵漲九垓，萬牛何事首空回。隠思未易甲兵洗，商略須先根本培。望望璽封頒紫閣，駸駸鼎味熟黄梅。頌言豈爲摳衣舊，黄道方期日月開。
立秋後陰雨踰旬新拜禮寺司直之除寓大卿廳一窗清邃 程公許 
伏熱翻成十日陰，鬰蒸還復似梅霖。常疑兵結蚩尤祲，猶喜刑清貫索沈。借得一窗堆簡冊，浪憑三尺替山林。方池不斷簷花滴，欹枕中宵響玉琴。
夏旱奉詔餘杭疏决歸上封事 程公許 
桑林忱禱極焦勞，奉詔寬刑輟省曹。玉食不怡先損己，璇穹何忍尚屯膏。運河今乃通車轍，眢井誰能舉桔槹。飽食太倉心自愧，封章不隔九天高。
久旱禱雨羅仙有應使君再賦索和 程公許 
未饒風伯怒吹雲，且爲仙翁薦寶熏。光奪鍾山耕父室，令傳古道阿香墳。流膏泫泫溝塍溢，喜氣酣酣麴糵醺。太守同憂亦同樂，兵厨餘瀝不難分。
禱雨有應和郡廣文希白韻 程公許 
金氣胚渾火尚流，亢陽漸已裂龜疇。沛然一雨酬精禱，暫與羣黎緩隠憂。千里耕桑猶樂土，三邊鼙鼓又防秋。白頭底是寬閒日，款段令人羨少游。
郡以閔雨勞民曹顔若春有禱於仰山塔誠念感格甘澤隨應辱教佳製借韻以謝 程公許 
鵲尾爐香半未灰，古潭瞥地撼風雷。單車陟降固勞止，萬壑喧豗亦壯哉。高廩正須端策驗，應門已報送詩來。憂時更願人才富，重與南山詠有臺。
題射洪顯惠廟 程公許 
靈皇夙嗜祗江山，卜宅烟霞縹緲間。带水浄涵青黤黮，畫屏中嵌玉孱顔。耽耽洞府自宮闕，裊裊天風來佩環。一炷爐烟通肸蠁，願開晴景遍人間。
再遊鳳凰山寺  其一 程公許 
人生出處豈前謀，歲一星周再此遊。世故鼎來憂似海，壯心空在鬢先秋。戎車擁路抽身去，僧鉢分香勸我留。擾擾戰爭何日定，從前變滅幾浮漚。
再遊鳳凰山寺  其二 程公許 
西康州隔暮雲邊，風去不來今幾年。神睠此山良有以，客行何恨獨潸然。瑞圖那復來阿閣，王澤何當復下泉。定慧光中祈印證，等慈心與佛齊肩。
已嘗早稻晚禾得雨亦驟長出城按行阡陌歷諸寺而還成七言二章  其一 程公許 
歡謠千里慶西成，小隊傳呼略按行。雨足陳根重穎栗，眼明多稼盡坻京。靈君禪悅屏燔炙，樂歲人和喧送迎。老守何功享成事，祇憑一念輯和平。
已嘗早稻晚禾得雨亦驟長出城按行阡陌歷諸寺而還成七言二章  其二 程公許 
稻壠楓林錦纈文，秋郊樂事壓芳春。爲山谷訪竹尊者，介衛公尋石丈人。午暑緩觴休北寺，夕曛趣駕度東津。勝遊偶際文書暇，一笑溪山面目親。
中秋節侍楊尚書待月南樓 程公許 
羽扇風清夙靄收，元戎邀月上南樓。卷回天外連宵雨，借與人間一夕秋。六合掃清知有待，微雲點綴故宜休。闌干直北頻搔首，何限關山笛裏愁。
久雨快晴侍楊尚書燕鎮遠樓 程公許 
瘴雨彌旬快作晴，小山香馥晚風清。高秋幕府閒書檄，落日江山擁旆旌。形勢自應專一面，關河猶未息交枰。雅知牧御須才望，盍早還朝洗甲兵。
和前送吳季永工侍韻二首寄宣城使君吳尚書叔永時季永尚留宣城郡齋  其一 程公許 
對床有約二蘇公，湖海何曾出處同。得似公家情繾綣，相看歲晚樂沖融。宛陵信是佳山水，公館翛然若翠蓬。吏散不妨談陸續，是非馬耳射東風。
和前送吳季永工侍韻二首寄宣城使君吳尚書叔永時季永尚留宣城郡齋  其二 程公許 
詞林巨擘久心降，萬斛龍文隻手扛。革履似因求見數，朱衣蹔隔引前雙。明當歸闢翹材館，想未能忘濯錦江。剩向雲間籠白鶴，他年携伴讀書窗。
嘉平八日禱雪崇福觀集霰隨車至晚大雪凡三日廣文邵丈志喜賦詩勉和元韻 程公許 
集霰纔隨紫馬回，散花天已御風來。塵寰瞥地開仙境，和氣融春入酒杯。寒沍潛消人物癘，清吟肯傍簿書堆。南枝陡覺精神別，探借東皇信息催。
除夕立春送姪女歸句氏娣家兄弟甥姪皆會席上 程公許 
歲除還有歲更新，華髮相看手足親。千古風流企王謝，兩家情味匹朱陳。纏紅飲徹椒觴曉，剪綵歡生綺席春。瓜葛綢繆寧易有，况兼樂事與良辰。
禱雪麻仙洞前立春一日湫壓縣境而雪霰已集連日六花呈瑞以元宵設供權父及士友皆賦詩二首和韻以謝  其一 程公許 
駑怯深慙政理愆，驕陽積擅北風權。青鸞趣駕賓蒼皞，白鳳先驅從列仙。坯蟄夢驚離貝闕，裂龜渴飲變瓊田。空餐那有涓埃報，只辦爐薰薦洞天。
禱雪麻仙洞前立春一日湫壓縣境而雪霰已集連日六花呈瑞以元宵設供權父及士友皆賦詩二首和韻以謝  其二 程公許 
陽烏且緩浴虞淵，瑞白春花勝臘前。臺笠看人爭播種，扶犁撩我夢歸田。千金何術能醫國，十雨從今更問天。暫駐飈游須浄供，元宵未暇寶燈燃。
觀壁間鄭宣威早春賞杏花之作司令洪丈命余即事用韻  其一 程公許 
乍聽歸燕語窗櫳，催放蓮燈萬炬紅。掃盡妖氛春色外，喚回和氣雨聲中。時機翻覆須天定，人事扶持願歲豐。幕府賢勞愧羣彥，吟詩留俟採民風。
觀壁間鄭宣威早春賞杏花之作司令洪丈命余即事用韻  其二 程公許 
過雨麴塵繰淺綠，倚風綬带娜殷紅。稍知春在酒深處，尤覺日長書課中。典記誤令參鄴下，封囊也擬學新豐。黄雲催熟崆峒麥，破敵何須鶴唳風。
邑令招講上元故事與簿尉同賦二首  其一 程公許 
星弁熒煌鼎足三，河陽春意十分添。和衷總是清時瑞，令節應須樂事兼。山徑晚陪瓊玉佩，訟堂夜醉水晶簾。羽書撤警年方熟，賸折梅花插帽簷。
邑令招講上元故事與簿尉同賦二首  其二 程公許 
人情悅豫樂音諧，新覺華譙氣象佳。璧月輝輝三夕永，榆星歷歷九霄排。笙歌圍坐花如海，殽核堆山酒若淮。富貴方來付公等，五雲深處豈無階。
借寓楊和王府秀芳空屋寬靜爽潔意甚樂之 程公許 
紅塵難得安棲處，借屋三間委巷深。地僻喜無車馬過，官閒不廢簡編尋。傍牆幸有數竿竹，護筍看成滿院陰。須信市朝爲大隠，心無事累即山林。
李德夫司理即永康官居闢小軒賦詩二首求京花和韻遣送  其一 程公許 
老於俗嗜異酸鹹，枯木無心倚碧巖。花事因循渾漫與，吟邊荒落幾曾芟。似聞公館小軒闢，遥揖靈峰萬石漸。竹素堆床官事省，燕梁日永語呢喃。
李德夫司理即永康官居闢小軒賦詩二首求京花和韻遣送  其二 程公許 
西洛風流壓衆芳，十分國艷與天香。護持翠幕千窠錦，羞澁青銅兩鬢霜。不怕眼花疑保福，且將色相問空王。書窗不要笙歌雜，茗椀相娛味更長。
賀府尹董侍郎落成貢院 程公許 
縱壑潛蛟變化秋，岷精表瑞協人謀。萬間指顧璇杓運，千柱穹窿玉斧修。小試鳳樓心匠巧，快看蟻陣戰功收。向來三策天人學，盍爲諸生一點頭。
廣漠亭二首和陳憲益之舊韻  其一 程公許 
百乘去爲天下宰，暮年嶺瘴隔京都。君看封禁嚴邊瑣，力碎調停此範模。赤舄儻來金鉉貴，青衫依舊紙屏糊。秦關北望烟雲渺，何日重還舊地圖。
廣漠亭二首和陳憲益之舊韻  其二 程公許 
萬峰銀雪排天險，千里封溝闢蜀都。盡揖瀆靈趨几席，始知國相妙規模。心同典午深衣樂，褊笑荆文紙閣糊。元祐風流如可問，羣賢登用是良圖。
陪憲節飲見易亭及萬里樓和韻二首  其一 程公許 
郭洞春深物象妍，得陪繡斧漾觥船。連山崷崒檐楹外，六畫分明几席前。記就儘教騰紙價，碑成還恐費松烟。熟知邱壑饒心賞，正未能忘賦下泉。
陪憲節飲見易亭及萬里樓和韻二首  其二 程公許 
天宇修眉分外妍，雷垣波靜穩行船。向來蛟鰐驕無奈，今日鳧鷖戲滿前。爽氣逼人漙瑞露，醉題眩眼爛非烟。薄才羞與雲龍啜，脫骨端須第一泉。
余爲華陽尉三年事制置使榷牧都漕兩使者皆以文字辱知不盡責以吏也既滿戍擬濛陽丞歸親旁范使者爲改註左綿學官瘧病再作未即就戍成二詩呈兄長及諸友  其一 程公許 
錦江傲吏真癡絕，公事無多日賦詩。風月諱人貪捃拾，烟霞痼我費醫治。非關瘧鬼工爲厲，豈有詩人不耐饑。三月不曾吟一句，汗顔何以有毛錐。
余爲華陽尉三年事制置使榷牧都漕兩使者皆以文字辱知不盡責以吏也既滿戍擬濛陽丞歸親旁范使者爲改註左綿學官瘧病再作未即就戍成二詩呈兄長及諸友  其二 程公許 
拄笏西山興已濃，蚌溪邀我採芙蓉。客遊舊有詩盟在，官冷新添野性慵。世路今方悲梗塞，家山暫許樂從容。等閒袖手棋枰外，紫電中宵掣劍鋒。
和馮潔己節夜見過二首  其一 程公許 
我生恨不際休嘉，浩蕩憂思未有涯。書劍伴人常作客，氍毹暖夢暫還家。葭灰漸喜回陽律，麥隴時須潤雪花。休沐許寬書檄繞，靜中較似日長些。
和馮潔己節夜見過二首  其二 程公許 
破悶孤斟莫厭深，風箏時爲送清音。平生遇境無餘戀，令節因君忽愴心。梅角吹殘愁不寐，柳枝放去杳難尋。蛾眉列屋功成後，未用凄涼學越吟。
載酒泛芙蓉溪游富樂伯用再和前韻牽課同作 程公許 
霸氣凄凉憶豫州，薜蘿掩映小山幽。不知今古幾枰誤，空使英雄兩淚流。借問長槍威塞外，何如短棹老滄洲。臨分更隔芙蓉語，投贈慙無玉可舟。
江漲有感 程公許 
惆悵天涯私自憐，錦囊有句愧重編。忍心寬作青梅約，眩眼俄驚丹荔燃。浩蕩修途今幾驛，紛紜歸思日如年。不因煤穎相料理，何以遣懷風月前。
買舟至崖祀陸使君 程公許 
水曹羈我窘于囚，貸與潼江一釣舟。柂轉清灘微觱沸，棹移曲巷且夷猶。偶因檥岸穿沙徑，絕愛寒烟簇晚洲。明日玉屏重覩面，九歌待續水安流。
溪亭春日二首  其一 程公許 
借屋三間俯近郊，溪流如練繞蘭皋。聊同彭澤歸栽菊，肯向玄都問種桃。別久心情渾漫浪，相看鬚髮轉蕭騷。只因舊學荒尤甚，政藉談餘爲櫛薅。
溪亭春日二首  其二 程公許 
極目青天蜀道難，無因長坂得聯驂。思鄉浪費腸回九，行世何妨臂折三。楊柳風微生百媚，棠梨晝永带餘酣。天涯猶頼春娛客，那得鄰山寄一菴。
丙子寅月九日五鼓夢餘憶舊作因用韻 程公許 
業識縈牽豈自由，幸逢此劫在儒流。昏昏心似未磨鏡，役役身如不纜舟。聞道無緣時已晚，養生欠術鬢先秋。向平可謂真男子，家事無關五嶽遊。
立秋後三日得二侄并侄孫家書 程公許 
萬里書來印籀紅，慰情何但萬金同。懸絲性命幸存活，掃地生涯甘阨窮。老去憂心長似醉，秋來衰鬢亂飛蓬。故園未有西歸日，且願平安信數通。
施明可自湘潭還霅川以詩編相示摘其中重陽一篇次韻題似明可 程公許 
倦游何似雁隨陽，愁緒知添幾線長。歸路驛梅多未破，吟邊汀芷藹餘香。寄聲鷗鷺舊同社，可奈鷖鳬紛着行。乞與東風一吹送，偃松猶及共流觴。
重陽即事 程公許 
爛漫三年藥市遊，饑驅忽到字江頭。凄凉風色欄干暮，靉靆晴雲䆉稏秋。紅葉不知人恨遠，黄花慣與客供愁。諸君正爾癡官事，誰共高吟百尺樓。
題秋芳菊蝶圖 程公許 
故山歲歲霜秋杪，手折黄花岸接䍦。粉蝶笑窺人老大，玉蛆撩動句新奇。雨荒靖節醉吟處，風亂韓憑飛舞時。卧展新圖續歸夢，晚香有味我同誰。
子思賦中秋翫月詞借韻作詩 程公許 
山路相呼游冶盤，何妨月下更追歡。情知一夕秋無價，看徹三更酒未闌。衰鬢侵愁羞自照，回腸索句大應難。可能散髮扁舟去，一到垂虹亭上看。
以梨橙寄景韓景韓有詩來謝因和韻奉答 程公許  洞庭湖
離腸不耐食張梨，併裹橙金遣使齎。薄饋羞同園吏菜，好詞空費外孫虀。含消漢苑夢頻渴，霜落洞庭書續題。莫遣楚嬌多勸飲，怨歌難解太常妻。
和洪司令春日客懷二首  其一 程公許 
寂寂春愁何許來，詩翁得句凌歐梅。一百五日火將換，二十四風花遞開。玉壘新詩未題遍，鏡山歸夢寧須催。人生田舍差足樂，我亦欲尋榿木栽。
和洪司令春日客懷二首  其二 程公許 
好風排闥錦囊來，咀味真如渴望梅。櫻筍算無多日事，棠梨約有幾分開。社醅熟倩提壺勸，春種忙應布穀催。早願時清歸亦好，小山幽桂賸須栽。
和可道約同館於都統衙 程公許 
至理玄同孔老瞿，客塵覺似漸消除。一生嚼蠟有餘味，兩載離家能幾書。君已灰心參祖意，我猶滯相問童初。寶巖不作桑間戀，榆館能來慰索居。
謝檢閲牟存叟袖啟相訪 程公許 
井絡西瞻劫火殘，天涯執手語含酸。鄉人爲把子虛誦，國典能推良吏難。老我棲遲同燕雀，送君翔翥上鴛鸞。長風借與還鄉便，猶喜白鷗盟未寒。
爲王山尹子渚賦潛齋末句寄聲葉新之 程公許 
斯文宗緒自河南，妙處元非故紙鑽。萬里夢歸伊闕遠，一窗靜對玉峰攢。林深霧豹南山隠，海闊風鵬北溟摶。刻楮自憐無一補，寫心寄與故人看。
彥尹姪追送至南江 程公許 
猶子匆匆遽索違，三甥小住未爲非。追隨寬作一程計，摻執那知幾歲歸。唳鶴警寒排字密，浴鷗嬉暖着羣飛。物情撩我離情黯，射策催來覲日畿。
送葉鎮之釋褐授信州推官歸台州 程公許 
天涯一見便綢繆，二十年間詫兩優。不以聲名誇衆雋，欲將文行輩前修。懷章趁酌椒觴壽，分幙還尋璧水游。蜀客念歸歸路梗，卜鄰儻許傍丹丘。
別凌雲士友 程公許 
三生緣法熟嘉州，乘興俄成十月留。山水縱觀方得趣，交朋莫逆忽抽頭。淋漓張飲梅花岸，慘淡分携杜若洲。恨欠白崖陪杖屨，春風和暖及同游。
別謝德芳 程公許 
艤棹江干得款留，曾將避世與君謀。誰知事變即勘定，端藉儒先寬顧憂。分陝續書勞會計，借籌偶暇語綢繆。分携竟作春風約，梅驛瞻雲黯暮愁。
別帥垣登舟泝江 程公許 
暫來偶作兩旬留，下榻慚非孺子儔。西閣夜闌猶跋燭，北巖晚霽趣歸舟。高城回首烟波暝，短棹支頤水國秋。歲晚束書岷下去，梁園空復羨枚鄒。
和喬擇善別若水韻 程公許 
尼嶺飈遊不可期，寥空無路寄幽思。階蘭競秀有誰省，貝錦傷讒徒爾爲。默坐勿書殷浩怪，擬騷休作楚臣悲。君看雪澗凌霄幹，長有毿毿綠滿枝。
沙津連日風雨阻行舟發即晴寄李成之 程公許 
江陵五日惡風雨，知我欲行舒小晴。渺渺雲沙連恨遠，冥冥烟樹喚愁生。上牢下牢險入夢，東瀼西瀼詩有聲。同是天涯更分手，銷魂風月與誰平。
虛舟相逐至岳陽錄示舊日避風詩和韻紀事 程公許 
繫船三日風當止，雨欲逗晴雲亂飛。沽酒店家都是薄，買蔬山市晚方歸。客裝淹速信難料，友社歡諧知可依。喚起玄真共心賞，桃花流水鱖魚肥。
得臺檄視堰至上皇設黄籙會親友自遠而至者孫承父表兄用晦弟彥威有年彥尹彥濟四姪勝父王甥虛中句甥司馬行父宗人季然共十七人次日首途久雨開霽 程公許 
肅敞芝壇大面峰，擬憑方寸遡璇穹。夜窗滴盡三更雨，曉霧吹開萬壑風。孤鶴肯來隨伴去，十龜相逐賞心同。未應佳氣高臺擅，一覽西岷面勢雄。
成都踰旬陰冷深冬時節借館超悟得子敬德夫二兄相晤語差慰寂寥 程公許 
屯陰不動紫金盤，三月凄風橫作寒。待旦重衾纔得暖，感時對酒祇長歎。黑雲何日三舍避，黄道中天萬目看。不有對床清夜語，客懷何以解憂端。
送道傳姪補中國學二首  其一 程公許 
竹林挺挺固多賢，子更姱修鼎盛年。一縷千鈞扶世緒，三條八韻壓儒先。辟雍振鷺翔而集，幽谷鳴鶑自此遷。可但積分縻好爵，事須學識細磨研。
送道傳姪補中國學二首  其二 程公許 
冰霜一節感親恩，褒詔東來耀里門。孝敬自能通造物，否臧勿用較煩言。靈椿未老須三釜，折桂歸來共一尊。須信倚門朝夕望，未容六館駐何蕃。
余拉威濟取山路歸家用光獨泝江再和見貽仍同賦 程公許 
冠藤衣葛自蕭閒，巖壑精神繪畫難。着脚兔庭聊試險，同盟鷗社未應寒。快晴山色凝朝采，急雨汗流吼夜灘。近日詩情差覺勝，賸加礲錯怕人看。
遊中巖晴烟如春尤覺林壑之勝也 程公許 
晴嵐暖翠中巖寺，十二年間得再遊。三筍龕深香不散，萬松山擁霧難收。鷲峰付囑雖常住，雁蕩經行豈易求。欲識老師真面目，白雲深處澗泉流。
陪尚書遊中巖夜大風雨尚書及任卿史石泉皆耆年德清諧季并余以晚輩侍 程公許 
中天臺殿倚竛竮，憶昨深登六歲零。霧鎖巖扉須玉鑰，雲扶革履上青冥。三峰靜對厖眉秀，雙璧驚回醉眼醒。風雨三更龍象集，祖師意旨付誰聽。
泛舟登弁山祥應宮之絕頂望太湖窺黄龍洞過倪尚書雲巖 程公許  太湖 洞庭湖
蘋浪蹴帆移別浦，筍輿邀我度遥岑。雲開震澤水銀溢，風掠洞庭螺翠深。神井千尋龍起蟄，幽巖四面石成林。蘇仙詩句倪公賦，萬古清風僭嗣音。
道山諸丈置酒飲餞秀野園以詩謝別 程公許 
去國飄然一障乘，都門祖帳集華簪。黄梅未雨熱如沸，白葛當風凉滿襟。江國頗堪千里寄，蓬山遥想五雲深。論思禁闥須公等，肯念交盟數寄音。
遊道何二山晚飲倪氏玉湖 程公許 
草草盤蔬一酒壺，虎巖小憩轉金輿。靜觀生物春風裏，笑拂詩牌劫火餘。散策松陰寒悄悄，擷香梅逕雪踈踈。歸航未迫西山暮，碧浪湖邊看網魚。
馬當山 程公許 
往事空聞傳記誇，石磯依舊鎖晴霾。定知貝闕通溟極，誰着叢祠倚斷崖。乞與一帆風借便，應憐萬里客傷懷。文章有體神知否，霞鶩雖工語類俳。
夜過馬當山 程公許 
獨載詩書趁野航，自憐漂泊度時光。殘年準擬登牛首，連夜匆忙過馬當。古廟荒寒江浸影，斷崖悽慘石凝霜。壯懷未分甘衰老，回首長懷恨更長。
廬山雪 程公許  庐山
倚天無數玉巉巖，心覺廬山是雪山。未暇雙林尋凈侶，試招五老對蒼顔。遠遊借問有何好，勝賞何曾容暫閒。却恨此生雲水脚，誤隨人去踏塵寰。
姑蘇臺 程公許 
館娃陳迹久蓬蒿，留得蘇臺數仞高。隔水雲山青斷絕，繞城溝蕩碧周遭。遥憐讓國清風遠，忍見連艘戰血鏖。滿目凄凉千古事，長洲仍舊柳如繅。
絕勝亭 程公許 
入眼江郊杜集中，勝游何必恨匆匆。糢糊樹木丹青古，詰曲汀沙篆籀工。昏曉之分含一氣，乾坤底處是全功。西南佳境冥搜遍，總合亭前立下風。
題江東陳氏江亭 程公許 
漁艇閒撐過水東，亂雲含雨晚溟濛。絕憐郊墅依林壑，更拓軒窗貯竹風。剩與烟波開靄杳，却須菑翳略疎通。閒居可忍虛吟嘯，載酒來時社友同。
題巴東縣秋風亭 程公許 
萬山寂寂巴東縣，千古堂堂寇長官。野水可無詩問訊，秋風長對淚汍瀾。著樓無地儘渠詫，折箠立功非我難。君看公安一梢竹，向來許國寸心丹。
同楊景韓飲虞獻子江亭用壁間文與可韻 程公許 
晴灘屬玉翫烟霏，照眼琅玕碧四圍。堂蔭白茅娛子美，江吟凈練憶玄暉。誰家鼓吹觀遊去，何處笭箵罷釣歸。尚想江南圖畫裏，風帆夜落道人磯。
自七曲祠下乘馬至上亭二首  其一 程公許 
征鞍不怕朔風顛，攬盡魚鳬氣脈全。秦嶺劍攢青不斷，潼江带小碧相連。五雲樓殿元皇宅，一柱西南半壁天。分職幽明兩無愧，玉關快馬洗風烟。
自七曲祠下乘馬至上亭二首  其二 程公許 
仗衛森嚴九虎關，從前錯爲敵人寬。那知黄竹瑶池夢，歷盡青天蜀道難。回首烟塵三輔隔，驚心風雨五更寒。淋鈴一曲上亭驛，好並千秋金鏡看。
宿驛亭和前韻末句屬可道 程公許 
千里因人作遠遊，一番風景釀清秋。眼明驚羽新碕岸，心折狼烟舊戍樓。山驛解鞍才晚霽，夜床驚雨滾溪流。壁間唐律須揚搉，却恨宗風隔果州。
遊玉林午飯九曲池觀偃松過法華院至上方觀東坡題柱晚至沈氏小玲瓏施兄携酒來會施本成都人僑居湖三世矣 程公許 
玉林散策才亭午，九曲流觴對偃松。脫盡皮膚見真實，卧看桃李競丰容。上方細看錐沙刻，丈室連澆玉乳濃。蜀客相逢天萬里，不妨暖酌小玲瓏。
劍門 程公許 
壯心低劍類龜藏，北度關山稍激昂。誰遣五丁通蜀險，擘開雙劍倚天長。山川豈爲姦雄誤，形勢終歸道德强。輸與雲遊癡寶誌，巖前冷看幾興亡。
過萬里橋辛巳春仲二十五日送別先君於此俛仰四年不勝感愴 程公許 
漲綠平堤萬里橋，安輿欲去此遲留。了知薪盡無餘火，猶復情癡認刻舟。終古不磨方寸恨，深恩未有一分酬。回頭菽水中年樂，擁袂汍瀾涕莫收。
曉過羅江縣 程公許 
霽雲破曉湧金盤，夙駕馳驅萬古安。雲蓋展開山色潤，羅紋蹙動水光寒。周遭曲港柳彫碧，點綴遥林楓渥丹。游子莫誇工覓句，竟輸老衲一蒲團。
東川懷古 程公許 
平生不踏東川路，乘興春風爛漫游。文冢姓名懸日月，書堂冤憤慘林丘。欲呼千載醉魂起，那復少陵詩句遒。啼鳥不知人意緒，弄晴剛自說春愁。
步自南定樓至海觀 程公許 
南定樓西徑女牆，等閒傑觀借相羊。山連六詔夐深阻，城挾三江交淼茫。薄晚渡船人意急，清秋倚檻客情荒。乾坤殺氣凄凉甚，浮海吾寧逐磬襄。
浙江觀潮 程公許  钱塘江
浙岸携觴差一日，秋風吹爽軼層霄。怒濤奮擊三千里，壯觀元同十八潮。蓬閬何曾雲海隔，偓佺未散玉京潮。琴高背穩容追逐，借與天風遞玉簫。
十日祭先農拂曉過劉寺 程公許 
喔喔晨鷄喚出城，籃輿兀睡忽天明。偶因半路松招客，始覺空山雨未晴。蘸水一梢偏韻勝，攙空萬壑自天成。奉祠猶得搜奇觀，始信容臺職最清。
綿竹大中祥符寺通悟聖師所創寺前老柏係師手植因賦此 程公許 
六百年前事異哉，二龍委骨致瓌材。雖然懸讖識興廢，要以無心爲去來。寺裏塔模天竺樣，門前柏是聖師栽。若將鴈嶺較喧寂，寂定光中定一咍。
賦柳池寺護國靈泉 程公許 
忍淚淋泠過上亭，柳池泂酌重消魂。脫身蜀道千山險，屈指開元幾葉孫。鴆毒由來藏袵席，瘡痍未易補乾坤。行人但賞三泉冷，興替相尋可復論。
借宿靈隠翌旦曉粥後步遊上竺 程公許 
華鯨吼粥月朦朧，滿意枝筇落手中。金碧三分靈鷲嶺，烟雲高峙補陀峰。一貧未辦莊嚴供，九品堅持憶念功。欲問耳根參透處，曉寒山靜數聲鐘。
題總持寺 程公許 
息臺山上最高峰，異事相傳管氏童。檀幣昔嫌三窟擅，齋盂今喜十方同。中宵急灑竹間雨，萬壑俄喧松下風。欲記徽絃寫心事，賞音喚起石林翁。
題羅江雲蓋寺二首  其一 程公許 
雲蓋山前往返頻，過門不入愧山靈。晚烟莽蒼亂流去，夜雨淋浪欹枕聽。遍索寺碑尋往話，但餘轍跡護禪扃。老權有句堪呈佛，誰爲援毫刻翠屏。
題羅江雲蓋寺二首  其二 程公許 
處處名山屐齒留，儘忙也合此閒游。重樓高壓青螺頂，二水橫分白鷺洲。歲月儘饒僧結足，風烟耐與客消愁。紅塵岐路重回首，車轂憧憧古益州。
遊永康靈巖寺 程公許 
詰曲山蹊遠世氛，荒寒古寺薦爐熏。清泉迸石韻寒玉，翠邏倚天施白雲。半藏石經真健婦，一龕古貌現聲聞。遲留恐遇魚鳬叟，嵐靄浮空日易曛。
覽鏡鬢間兩三點雪 程公許 
志士傷心髀肉生，寒儒努力在青春。課書恨失囊螢聚，覽鏡驚呼鬢雪新。歲晚何妨勤秉燭，行迷猶可復通津。餘功剩暖丹爐火，莫待幽人喚孔賓。
和程使君勞農仙雲山拜揚子雲像蔣丞相墳 程公許 
使君文采郁卿雲，聲利場中三沐薰。繭紙晝閒臨晉帖，魚膏夜永課皇墳。劭農懇惻車頻駐，弔古凄凉酒易醺。笑我坐窗甘獨冷，吟情强半被愁分。
挽虞提幹仲房 程公許 
滄江亭上極綢繆，况復蘭階託勝游。邂逅磬川分別袂，傳聞邊邑費良籌。諸公推上青雲轂，一夢驚移夜壑舟。生死交情那忍負，霜風吹淚錦江頭。
挽廖山父 程公許 
忘年幸接使君游，仲氏論交意最稠。桂蘤方看霏月露，蘭芽何遽隕霜秋。遺編薈粹兼三傳，英氣崢嶸閟一丘。忍見翣車隨二老，彭殤試與問莊周。
挽順慶使君寶章李十三丈二首  其一 程公許 
東齋嫡子巽巖孫，醖釀詩書氣味醇。桃李七州春不盡，松筠一節晚彌新。恤章峻直寧王寶，治行高推漢吏循。四尺墳前千字誄，清名不與跡俱陳。
挽順慶使君寶章李十三丈二首  其二 程公許 
金相玉質素心降，每見令人折幔幢。亦有薦敭當使傳，若爲淹泊只侯邦。款門心訝三醫謁，藏壑舟驚半夜扛。搔首薰風丹旐舉，些歌凄斷不成腔。
覺空寺 程公許 
箯輿選勝暑風輕，渺渺西岑得化城。應供佛元無住相，教忠皇爲錫嘉名。竹窗櫛髮晨光薄，松徑褰裳午蔭清。安得一單長寄此，跏趺靜看篆香縈。
謁普德崈德懃濟三祠 程公許 
冠建芙蓉佩綴瓊，水沉馥袂謁靈君。支分一道岷山雪，鼎峙三宮玉壘雲。露積大田雙象鼻，駿奔全蜀萬羊羣。百年征調何當息，乞與乾坤凈戰氛。
謁周孝公祠 程公許 
斬蛟潭近款叢祠，逸少行書小陸碑。穹壤英名長不泯，烝嘗故里有餘思。排門簫鼓競禳賽，挾彈羅紈羣笑嬉。煮酒流霞魚饌玉，荆溪可欠我題詩。
臘月二十六日部宿雪甚登天官廳後亭子 程公許 
衝寒趁襆青綾被，奇事粧成白粉闈。老怯憑高銀海眩，渴因引滿玉池肥。七旬蜀道才通信，兩月淮壖未解圍。澒洞憂端深似海，鬢霜爭與六花飛。
成都蕭寺度臘即事示彥威姪二首  其一 程公許 
瀟洒僧廬蹔此留，靜看急景意悠悠。戲呼道韞詠飛絮，况有阿戎同頌椒。三考癡頑成底事，一同親愛外何求。囊無儲俸貧如舊，謾整圖書訊便舟。
成都蕭寺度臘即事示彥威姪二首  其二 程公許 
掣電光陰不可追，回頭四十九年非。萬緣勘破姑隨順，至道精探識指歸。感慨未能忘世慮，因循深恐悞時機。寒窗細話經綸策，來歲昕廷爲發揮。
同二姪一甥游靈隠凈慈寺 程公許 
韶華倏已三旬過，南北山分兩日游。翠邏晚寒催暖酒，綠楊風軟緩移舟。無多官事妨行樂，有許吟情奪隠憂。三揖孤山林處士，泰和容許隠巢由。
金山寺 程公許 
畫圖省識金山面，短褐風吹入畫圖。玉鏡臺空螺髻直，海潮音散蜃樓孤。歸田擬共江神約，鼓枻容追越相逋。百一十城才發軔，指南端不負文書。
熙老拉泰叔同伴山行由馬溪寺攀躋險絕歷龍洞上羅漢洞洞前小菴極幽邃下有龍潭潭水窈深一綠蟾蜍踞坐石間意若神龍守護者抵暮還憩雙峰閣看十三夜月和泰叔韻 程公許 
扶携羅漢洞前去，誰信此中天地寬。澗水翻成千偈快，嶺雲肯放一塵干。倚巖菴好無僧住，積石潭深照影寒。歸對雙峰看月吐，薇花浴露色如丹。
訪雲端菴居 程公許 
夢想雲端路屈盤，幽尋今果到雲端。三間矮屋烟霏擁，一片閒情宇宙寬。土銼間搜靈藥煮，天壇不遣篆香殘。誰能好事時供給，結足空山也不難。
叔存姪伯仲拉登平蓋觀 程公許 
彭模來往無虛歲，平度山纔一度游。卜宅舊傳楊蜀郡，題詩宛在薛嘉州。江雲杳靄吞天遠，松檻蕭寒喚客留。欲與殊庭追古意，略須桃杏植巖幽。
長生觀拜謁碧落侍中觀巨楠 程公許 
功行三千未易圓，活人陰德最爲先。一瓢酒釀春江醁，百尺楠藏洞府天。道骨想從玄祖受，高風應許裔孫傳。珥貂碧落猶官府，何似鞭鸞陪散仙。
八月十日夜夢登青城最高峰醮仙官醮罷同羽士二三人散策月下濯足澗水意甚適也推枕惘然紀以唐律 程公許 
崷崒孤岑碧四圍，分明佳氣是祠西。星壇醮罷天如水，羽褐追遊月滿溪。真境可容兵劫壞，天涯長恐夢魂迷。烟霞舊侶今誰在，還肯丹梯手共携。
九月晦齋宿太一宮都監姚高士示劉長翁及湯仲能諸公唱酬詩軸因和韻二首  其一 程公許 
擾擾東華車馬塵，烟霞何日拂衣襟。空花想已銷浮念，枯木猶能發至音。白鶴不來紅日暮，金鱗自躍碧潭深。五千言外無餘旨，苦更研朱學洗心。
九月晦齋宿太一宮都監姚高士示劉長翁及湯仲能諸公唱酬詩軸因和韻二首  其二 程公許 
孤雲蹤跡混風塵，藹藹陽和滿一襟。招得鴛班同勝賞，肯教牛鐸嗣清音。菴當黛面雪霜峭，洞鎖玉臺烟雨深。何日與師携手去，胎仙同看舞琴心。
祝聖清旦登星壇唱步虛下壇曉霧四開晴景熙然 程公許 
峻極先峰接絳霄，佩環催肅大昕朝。步虛杳渺吟崆峒，飈馭依稀駐鬰蕭。擬效嵩呼騰漢闕，細聽天籟響虞韶。班回徙倚危欄望，紅日初昇宿霧消。
山中醮後一日雨雪仍留山中霧雨溟濛混然如一氣未分也 程公許 
香霧回翔八景輿，帝觴邀我適華胥。戲將餘瀝作零雨，旋有六花飛太虛。意恐混淪凝祖氣，心疑圓嶠沒歸墟。題詩不作人間語，呵手殘爐小楷書。
登伏龍觀看雪和張權父韻 程公許 
暖日噓雲釀六霙，一元亭毒歲功成。霓裳舞散廣寒殿，鶴氅朝回七寶城。决雨會看三月漲，屯邊全要萬倉盈。離堆邂逅成奇觀，一笑能令萬慮輕。
行黑水谷三十里以耳目聞見有賦 程公許 
自過三泉境，紆回谷道中。居民雖漸復，生理頓成空。敗屋翳蒿逕，頹牆荒棘叢。稻田多宿莽，麥隴間鋪茸。耕織豈當廢，傷殘甘忍窮。遑憐已死骨，使得掩幽宮。梨粉偏饒白，桃腮也自紅。羈游愁滿眼，感憤氣填胸。家計艱營葺，人謀有異同。熟爲根本慮，無使浪施功。
大雪同楊景韓程子敬登寺樓 程公許 
雪中佳士集，同倚寺樓看。晁蕩迷滄海，空明迫廣寒。重城和氣浹，萬井語聲歡。瑞接三冬白，憂寬一寸丹。漁船尋剡曲，戰馬渡桑乾。天意俱慳與，無氈分冷官。
遊東坡和柯山潘邠老舊賦 程公許 
恭惟廊廟具，歲晚落江湖。豈不三緘舌，深慙七尺軀。若爲周士貴，翻作楚囚拘。詩款催供上，皇聰莫可呼。孔融成幸免，柳子豈真愚。瓢酒那能醉，叉錢可得腴。貧雖無四壁，夢不到清都。赤壁一枝笛，寒溪十幅蒲。故交同縞紵，廢壘借耰耡。未分徑爭捷，可憐錐也無。是非端自定，流落坐成迂。四海老泉水，一時丹穴雛。士皆憐大器，手不轉洪樞。擬問靈蓍卜，難憑造化爐。喑喑櫪下馬，汎汎水中鳬。富貴危探虎，烟波夢釣鱸。定知鏗舍瑟，終不亂吹竽。榛莽開金地，江山稱畫圖。何當麾斗柄，相與第天吳。生世須如此，不然非丈夫。
送憲使江寺簿赴召 程公許 
沃野三千里，春風十六城。顧憂寧易釋，遣送定非輕。憶昔光華賦，隨軒老稚迎。根株探吏蠹，疴癢察人情。漢網寧疏漏，周原數按行。堰渠豐䆉稏，犴戶絕笞榜。六詔寂無警，三農容雜耕。與民爲父母，斂惠到孤惸。江漢今猶昔，人才世載英。頹流無砥柱，公道莽榛荆。能使薰蕕別，端由藻鑑明。綱條雖整肅，襟度乃恢宏。行路無思犯，濡絲已載賡。前旒應渴見，方底趣終更。豈有坳堂水，能容碧海鯨。佇翔幽谷羽，入囀上林鶑。聞道宗風媺，推高月旦評。榮非同象笏，愛亦異金籯。博士尤姱節，端公更直聲。流芳鎸琬琰，仍世盛簪纓。早並膠庠彥，同爲館下生。詩書勤澡濯，聲譽響鏗鍧。棘路仙班近，麻壇守紱榮。徒勞將使指，未足展修名。王事猶多難，朝陽待一鳴。吾君元盛德，廟算豈佳兵。鷸蚌牢相守，貔貅滯遠征。秋砧霜滿戶，曉角月連營。縱幸齊疆復，難輕海上盟。所憂新鬼大，何日泰階平。世論難撐拄，天時會擴清。狼心寧易厭，魴尾恐加赬。椎剝無餘算，絲何忍取贏。急須元氣護，可使內憂并。否極當逢泰，屯餘合遇亨。絲綸九天下，羽翼一朝成。已卜皇圖永，寧憂敵勢勍。公歸瞻負扆，朝罷謁阿衡。勿吝謀猷告，頻將底裏傾。致身須豹尾，平武即鵬程。有客青衫陋，逢人白眼瞠。愧無長袖舞，愁對短燈檠。天憫龍鍾極，身遭鑒賞精。鹽車華錦繡，土鼓發韺䪫。披豁叨深眷，暌違耿素誠。誰云鴛序遠，忍欠鯉魚烹。願效鷹鸇擊，生憎虎豹獰。送公騰召駕，撩我動心旌。湔祓慙褒衮，凄凉乏報瓊。松筠青不落，看取歲崢嶸。
又上座主李左史八十韻 程公許 
江路三年別，心旌萬里摇。登龍空有夢，蟄蟻困無聊。側聽除書峻，深期廟論調。方看儀玉筍，胡遽理蓀橈。在昔推華族，於今壯本朝。談遷承緒遠，坡潁更難超。江漢英風迥，堪輿間氣饒。文傳千戶印，和備九成簫。撼地喧雷鼓，當空插斗杓。靈龜韜遠見，瘦鶴峙孤標。久矣駑陵驥，凄其鵠避鵰。與時爲準的，立己有科條。蚤歲趨嚴詔，修名聳百僚。青藜窺夜讀，紈箑障塵飄。洊綰藩侯紱，連驅使者軺。通才期用世，所至藹騰謠。將略雄諸葛，皇靈格有苗。帝思前席問，命下賜環招。敷奏趨丹陛，疏榮逼紫霄。一朝驚玉立，三館看纓彯。曉露坳螭潤，春風砌藥嬌。倚才兼夕拜，專對禠天驕。草詔鑾坡夜，橫經鶴禁朝。紫荷班已峻，黄閣路非遥。感激君恩重，傷嗟世論澆。維時憂旱暵，大地徧炎熇。公道荒荆棘，輿情渴蓼蕭。直前臣語戇，蹙聽帝心怊。剪爪晨頒綍，濡膏夕灑瓢。孤鳴知鳳瑞，衆疾奈鳩佻。賈勇封囊上，噓回士氣消。防門獰九虎，利吻譟羣鴞。自古譏簧巧，傷人甚骨銷。吾身任江海，公論付芻蕘。姱節寒冰雪，歸情遡汐潮。鷺鷗波浩蕩，龍鶴夢岧嶢。雅量陂難撓，身心柏後凋。不妨閒袖手，冷看疾揚鑣。詠草春波綠，移牀夜雨瀟。湖邊鴻並影，夢裏鹿藏蕉。庸俗偏酣豢，清風久寂寥。菉葹紛蔽戶，蕭艾服盈腰。甘作墦間乞，真成陌上挑。迷途爭窘步，俚耳怪聞韶。主自明如舜，人寧免吠堯。與時雖落落，任運獨囂囂。正論何曾泯，羣公莫誤料。邦基期奠鼎，隣火逼回飈。漫倚泥封谷，徒嫌斗擊刁。護疽雖蹔逸，廢食可禁枵。嘗膽當忘食，求衣合在宵。若爲人杞梓，空使侶漁樵。蠟潤東山屐，塵漫北闕貂。牙籤搜蠹槁，畫舫看魚跳。回首堯天闊，驚心郢路迢。僕夫悲馬跼，詹尹拂龜燋。忍使遐心寫，懸知睿想翹。天街催並轡，里社恥題橋。慨念材成就，艱如器琢雕。扶持非有素，運用恐無繇。康世先營度，猶農待勸劭。可容苗亂莠，莫使榝侵椒。議必和平勃，忠無棄董晁。皇皇賢路闢，汲汲將才驍。不廢菁莪育，精分玉石燒。人心如眷眷，天理自昭昭。蓄銳勤耕渭，乘機速渡遼。定應人激厲，可使氣嫖姚。催促元勳紀，歡呼敵首梟。明知霖雨渴，不用鼎烹要。豫卜中興漢，毋徒小惠僑。寒儒鑽蠹簡，雅志自垂髫。有夢騫鵬浪，無心翫翠苕。憶曾持鐵寸，誤辱采桐焦。步想長楸展，癡成大瓠呺。長懷梧鳳表，屢賦草蟲喓。官冗盆繅繭，身覊甲附蜩。不辭行役倦，願奉燕居夭。抱璞求礲琢，荒疇待蔉穮。木瓜如許贈，誓志報瓊瑶。
上曹憲使五十韻 程公許 
驥不稱其力，文當與德兼。褊能多悻悻，小器或惉惉。行世吾誰與，窺公意自厭。秉心溫以恪，植操靜而廉。信矣天資媺，加之學力漸。巖巖疑壁立，灧灧乃淵潛。李杜波瀾闊，黄陳律令嚴。鏗鈜諧律呂，璀璨溢緗縑。振采賢關闢，疏榮物議僉。董帷終日下，戴席幾重添。江漢荆之望，龜蒙魯所瞻。鷁飛俄引却，蝶夢一何恬。萬里紆朱紱，孤峰對白鹽。清吟憑月檻，長嘯倚風簷。偶過伊川洞，高褰刺史襜。簡寬疏訟缿，惻怛到窮閻。治行流江海，除書降陛廉。六條頒屬部，五聽察蒼黔。紫塞塵方暗，紅巾黨未殲。人情彌震洶，鄰境倍危阽。所恃福星照，能令妖焰熸。民皆欣抃手，公亦笑掀髯。鳳綍搜才切，驪珠信手拈。春雷掀舊蟄，秋月吐新蟾。平似衡加石，明如鏡出奩。薦賢應受賞，端策不須占。世路吁猶梗，宸衷祇自惔。飛書星較速，多壘日相覘。曀霧中原慘，何時聖化霑。廟謀須謹密，人意惡猜嫌。裘葛如無定，膏肓豈易砭。內須和鼎鉉，外亦倚珠鈐。頃者益謀帥，胡然心執謙。有才空置散，蓄憤可能忺。人物何其眇，公朝忌者憸。幾曾明察察，競作息奄奄。我自芻蕘侶，情酣筍蕨甜。輟耕憐觳觫，貪餌强喁噞。昔戀龜頭縮，今愁馬口箝。何階羣玉府，入手萬牙籤。憔悴投林翼，蹣跚上竹鮎。自窺談屑璨，屢詫筆鋒銛。愧甚享金帚，慙如倚玉蒹。素懷長北闕，流景恐西崦。天久思平治，公當贊景炎。入應扶紫極，出則擁朱綅。謀必先康濟，才宜拔滯淹。豈聞春發育，而間物洪纖。執御心無斁，題詩筆欠尖。清波一引手，濁水脫膠粘。
上瀘州楊尚書四十韻 程公許 
清瑩玻璃水，巉巖石筍峰。孕才供世用，有道致時雍。閥閲宋清節，源流唐靖恭。異時先太史，司匭事光宗。忠憤排黄闥，憂危溢皁封。扶顛重立極，涉筆但司農。餘地勤菑穫，連城薦璧琮。羽毛參薛鳳，頭角半荀龍。赫奕誇分鼎，鏗鍧響大鏞。雲霄才直上，時運快遭逢。袖馥麋丸賜，芸繙蠹簡重。亨衢無齟齬，按轡獨從容。監寺雖平進，班行歎乏供。賜茶經幄暝，濡筆殿坳彤。曉陛荷囊擁，春墀革履跫。時來如邂逅，慮遠妙彌縫。霖雨睿思渴，雲山歸興濃。入辭親黼座，宣勸灩金鍾。可使安耕稼，無勞訪枸筇。錦衣華故里，茸纛拂遐衝。龍駕攀無及，烏號涕莫從。嗣皇初訪落，達孝極思庸。故老尤紆眷，庭臣孰比蹤。威名震滇僰，治體嗣黄龔。白羽閒春燕，黄埃歛夕烽。官刑懲縱暴，民氣化醇醲。北定風簷敞，西來雪浪舂。憑欄聊放目，憂國若爲悰。褒詔煩因任，真祠未許慵。定知頻側席，胡不趣追鋒。念昔聯瓜葛，游談及菲葑。駑駘勞剪拂，礦質費陶鎔。冰谷窘寒凍，石田加藴爞。攝齋時緩緩，銜感志忪忪。世論方膠柱，人情謹護癰。遲公歸燮理，爲國掃蒙茸。遡日孤忠炯，飛霜兩鬢鬆。欲酬青玉案，何有色絲胸。自笑疎頑甚，猶須砭劑攻。兔絲雖小草，千丈託長松。
壽茶使三十韻 程公許 
湖海裒英氣，星凰瑞聖朝。黄鍾回暖律，紫毳下層霄。平武登巍選，高才局下僚。一朝翻渤海，萬里羾扶摇。遷次更州牧，澄清奉漢條。帑藏參會計，閫寄竦嫖姚。帝想重關阻，雲連八水遼。近知敵運盡，不復舊時驕。遣送紆天寵，將輸伏使軺。艱難須力濟，氛祲覺潜銷。還把天隅繡，來題駟馬橋。留良無復恨，擷秀自應饒。倚重藩條布，尤先政理調。根株探吏蠹，襦袴藹民謠。流地金錢溢，褰風錦幄飄。異時司榷牧，永日但逍遥。誰似躬行美，能知燕處超。兵厨疎螘味，訟牘列牛腰。苦節同儒素，清風起俗囂。世途猶梗塞，士氣况陰消。竭澤無餘算，何時罷擊刁。定知虛宁久，可卜賜環招。經世須材略，猶農力蔉穮。牧時宜解瑟，渴治急聞韶。豹尾催持橐，蟬冠合珥貂。致身期丙魏，耐老並松喬。笑我同溝斷，惟公賞爨焦。窮棲官署冷，阻侍燕居夭。春信梅先覺，霜天柏後凋。殷勤眉壽祝，持用報瓊瑶。
餞秘書郎劉侯出守龍舒分韻得亭字 程公許 
皖伯疏封有故城，新堂猶寶李翺銘。三峰秀出塵區外，二水空流戰血腥。在昔建邦專地勢，祇今誤計寄沙汀。集鴻底處容棲宿，冠鶡何人稱使令。輪對適當三館彥，忠純能聳四聰聽。俄聞命綰邦侯組，應是名題御坐屏。地有險夷何可擇，事方艱棘不遑寧。扶持羸憊爲耕叟，收斂奸雄作戰丁。遺愛重尋朱邑廟，壯圖仍訪呂蒙亭。可能舊觀珠還浦，試拓新規刃發硎。少待烽烟清紫塞，却持筆橐侍彤庭。男兒莫作分携恨，勳業相期汗簡青。
代壽李參預鴈湖先生五十韻 程公許 
仙李蟬嫣系緒長，丹崖譜牒自曹王。滔滔江漢流波漫，濯濯芝蘭奕葉芳。陵井已偕儒術顯，巽巖尤擅史才良。榆枌倍借千鈞重，閥閲高騰萬丈光。在昔五之皆瑞晉，祇今三薛共推唐。何人說似公初誕，趺坐從來見未嘗。不是老聃鍾瑞異，也應太白減精芒。直從上界飄霞佩，來向塵寰艷織襄。疑夢無因嗤衛玠，問炊不餡比元方。鯉庭早熟蘭膏讀，蟾窟濃分桂子香。秘館繙書推博洽，著庭紬史極精詳。歸來兩郡驅紅旆，還入修門荷紫囊。議禮挽回周典制，代言直似漢文章。一朝誰作兵端啟，萬里應勞使指將。射鴈子卿歸亦幸，棄豚竇憲勢方張。披肝九陛獰羣吠，回首三邊已戰場。妙選何心榮寵利，扶顛有意爲周防。事難忍作抽身計，幾密方明疾惡腸。鸞鳳得朋應漸集，鴟鴞鎩羽可能翔。魚頭熟念衣寬带，虎士歡趨氣涌湯。詔下九天銜袖滿，人知二府畫謀臧。古來所貴真儒用，天定何憂敵國强。刑典已先明兩觀，和盟便許復侵疆。論功自合專台席，讒口胡爲弄巧簧。三載峨峰聽鶴唳，九年里社祗龜藏。疎疎竹色橫青瑣，灧灧湖光映畫廊。曉案聖經研藴奧，夜窗古史閲興亡。烟霞雅趣疑成痼，風雨清吟樂對床。誰遣白駒歌逸豫，未應綠野久徜徉。情知蕭艾糅芳澤，手藝衡蘭儲糗糧。擬輔皇輿休僨軸，莫令中道嘆無航。新銜寵自乾坤施，繼廩恩疏雨露瀼。公論在人元不泯，精忠報國諒難忘。慨思周道憂如擣，常恐豳風怨缺斨。九世陵園無復理，百年玉帛不能償。鸞旂龍馭猶西浙，貂帽狐裘滿大梁。休怪窮猿能倔强，且防新羯重披猖。夢疑謝駕遊春墅，望渴商霖澤旱秧。借問孤舟橫野渡，誰爲一柱屹明堂。會看馬首遮于叟，併遣籌帷出子房。勤恤民心延命脉，精搜人物整朝綱。國威久憤寧終屈，事會時來豈有常。決眥三階明象緯，爲渠一矢殞天狼。日高宮線初添繡，霧滃門弧記設桑。盛事滿堂皆象服，榮觀三壽簇霞觴。擬將善頌祈周斗，空有遐思戀孔牆。期與八荒開壽域，也榮枯枿舞春陽。詩書澤厚床堆笏，竹帛勳高繡織裳。與國同休山若礪，錫公難老壽如岡。丹成却結喬松侶，駕鶴三清樂未央。
送別制置董侍郎東歸 程公許 
荷囊曉趁紫宸朝，玉立堂堂侍冕旒。帝爲蠶叢精擇帥，詔頒虎節往分憂。旌幢雲合三千乘，錦繡春濃六十州。儀鳳雅應爲國瑞，烹鮮何忍與民仇。陽和噓暖松州雪，膏澤長隨錦水流。酒賤途歌喧夜市，彘肥社鼓響春疇。教條寬簡難輕犯，鑑戒高明不暗投。建學文翁先美俗，雄邊德裕有良籌。若爲殿角頻憂顧，何恨天涯久逗遛。幾度璽書頒北闕，四時朱履簇西樓。神全削堊無機露，德厚如山鎮俗浮。邊騎誰令輕犯塞，羽書忽訝急飛郵。禡牙往度重關險，建旐那容一刻留。明月三更悲鼓角，晴烟萬竈宿貔貅。乘墉妄意窺吾境，奠枕何由奈敵讐。忠孝全軍齊縞素，嫖姚列校奮戈矛。金牌不與全腰膂，鐵胄安能芘髑髏。戰勝遊魂驚鋌鹿，凱旋享士趣椎牛。三秦席卷非難事，偏將星奔悵寡謀。坐屈戎昭親跋履，申嚴師律戢姦偷。人知福德如中令，誰省恩威似武侯。過眼七年勞節制，焦心九陛渴才猷。賜環笑拆封泥詔，疊鼓催裝下峽舟。織錦何傷讒口捷，憩棠翻作去思愁。雅懷納納湖千頃，外物區區海一漚。書怪無心疑咄咄，委懷何事不悠悠。紛紜歸夢尋猿鶴，浩蕩詩盟狎鷺鷗。世事未知何日定，才難莫若舊人求。病深根本宜加護，脈在參苓或未瘳。德望定須歌赤舄，姓名佇見啟金甌。蹇余政自臞山澤，漫仕都緣迫釜區。綵棒乏材供擊斷，鏤冰無技苦雕鎪。豈期吏責寬三尺，誤辱儒宗放一頭。袖有神鞭驅款段，意令蹇步逐驊騮。生遭名德爲知己，誓企清塵力好修。桂檝穩飛三峽浪，蒲帆歸赴五湖秋。百年幾見輕成別，萬斛清愁黯莫收。倚俟泰階明紫極，未愁弱水限瀛洲。槐庭何日堤沙築，玉食須渠鼎鉉調。議有異同宜審擇，人無近遠要旁搜。非才忍負知音遇，引臂追隨萬里遊。
代壽安宣相 程公許 
帝祐炎圖合中興，風雲嘉會契千齡。石田旱暵須膏澤，蟄戶陰凝聳震霆。審象巖間同說命，絕韋聖處見羲經。立談解使梟羹爛，餘事能空兔窟腥。岌岌危機還奠枕，恢恢游刃發新硎。坐令含哺娛黄耈，忍使供徭困白丁。河带已知申漢誓，雲和聊復訪湘靈。歸來旌節華仁里，寄傲壺觴等大庭。天厭游氛侵上國，風傳飛羽警邊亭。汗顔何限指空血，膠柱誰云瑟可聽。斧鉞重開都督府，緌紳盛集小朝廷。白波坐壓風濤洶，黄紙恩濃雨露泠。重與蜀民司命脈，定知天陛渴儀形。着高何病棋難活，事定端如醉得醒。萬里車書寧久隔，三邊鼙鼓幾時停。西南屹立擎天柱，子午長驅建屋瓴。會見輿圖恢故境，便紆公衮坐頭廳。無窮壽福由忠赤，不朽功名付汗青。自笑此生同塞馬，若爲有幸列侯鯖。誦詩起爲蒼生賀，南極星環帝座星。
同諸友山行分袂言別五首  其一 程公許 
共蠟登山屐，俄尋下水船。到家人怪問，滿袖挾風烟。
同諸友山行分袂言別五首  其二 程公許 
大面窈深處，神仙碧玉壺。孫郎妙心眼，催作後山圖。
同諸友山行分袂言別五首  其三 程公許 
神都旬浹住，大面欠窮探。未盡山中趣，重來賦蔚藍。
同諸友山行分袂言別五首  其四 程公許 
羅家隔香積，天國近花坪。何日同搜覽，題詩索載賡。
同諸友山行分袂言別五首  其五 程公許 
名山遍宇宙，歷歷紀輿圖。安得身雲水，孤筇自給扶。
楓橋寺小憩  其一 程公許 
雲已安排雪，天仍慘淡風。纜船投古剎，撥火共談空。
楓橋寺小憩  其二 程公許 
寂歷少林壁，酸寒飯顆山。相逢如有舊，示我亦無還。
楓橋寺小憩  其三 程公許 
往事驚心折，三年撚指間。西州門外淚，華屋遽青山。
楓橋寺小憩  其四 程公許 
唐人舊吟處，古殿晝多陰。欲去有餘戀，片雲飛碧岑。
鎖宿餘半月得閒讀書喜而有賦  其一 程公許 
日月疾跳丸，簡篇浩烟海。弓旌誤誘去，歎息可中悔。
鎖宿餘半月得閒讀書喜而有賦  其二 程公許 
馬瘏僕亦倦，得休苦無多。剝啄復剝啄，奈此分陰何。
鎖宿餘半月得閒讀書喜而有賦  其三 程公許 
薰風鎖重棘，襆被去何勇。私我幾日閒，此意千金重。
鎖宿餘半月得閒讀書喜而有賦  其四 程公許 
晴檐蔭虛白，夜燈耿閴寥。自憐聲吾伊，亦復如聞韶。
鎖宿餘半月得閒讀書喜而有賦  其五 程公許 
王事有期程，稱意不可再。寄言山中友，勿誤青衫愛。
和雁湖先生病起自警八章  其一 程公許 
觀空得舍筏喻，示病無散花天。從渠幻起幻滅，我自燕處超然。
和雁湖先生病起自警八章  其二 程公許 
葆光悟老子說，游仙續景純詩。木鑽可使石透，槃水猶嚴手持。
和雁湖先生病起自警八章  其三 程公許 
專氣如嬰兒相，觀心得宿命通。認取無聲無色，了知非瞽非聾。
和雁湖先生病起自警八章  其四 程公許 
三關中隠玉閣，七言味在蘂珠。妙得養生真訣，善刀四顧躊躇。
和雁湖先生病起自警八章  其五 程公許 
學仙寧復華念，爲士苦畏四鄰。鐵彈茅茨何在，兩翁心豈違人。
和雁湖先生病起自警八章  其六 程公許 
殘編幸出壞宅，滴露何能闡微。萬古聖賢心法，未饒西竺傳衣。
和雁湖先生病起自警八章  其七 程公許 
永夜朝元騫樹，蕭晨晞髮扶桑。妙處本來一貫，何異心齋坐忘。
和雁湖先生病起自警八章  其八 程公許 
貪夫孜孜爲利，烈士汲汲徇名。誰似先生元尚，名標七寶宮城。
郡事多冗命繩翁拉彥翔則明德素遊趙園彥翔歸以五章示教用韻  其一 程公許 
戰氛塞蠶叢國，决策下勝峰山。避地客江湖久，著書無頃刻閒。
郡事多冗命繩翁拉彥翔則明德素遊趙園彥翔歸以五章示教用韻  其二 程公許 
世溷溷爭捷徑，髮種種不勝簪。款門恰來石友，倚檻同觀玉岑。
郡事多冗命繩翁拉彥翔則明德素遊趙園彥翔歸以五章示教用韻  其三 程公許 
簡編得趣自熟，軒冕於我何加。喜爲勝遊着句，未須歸賦落霞。
郡事多冗命繩翁拉彥翔則明德素遊趙園彥翔歸以五章示教用韻  其四 程公許 
俗氛妨人選勝，危坐待歸啜茶。聽渠說山說水，撩我清夢還家。
郡事多冗命繩翁拉彥翔則明德素遊趙園彥翔歸以五章示教用韻  其五 程公許 
浮生何適非寄，百慮非言可宣。誰能尋訪樂土，籲天僑立西川。
與子先兄及伯暢甥別投宿明月山客邸悵然有賦  其一 程公許 
相思命千里駕，慘別緩三疊歌。幸祖帳得少住，奈征夫催發何。
與子先兄及伯暢甥別投宿明月山客邸悵然有賦  其二 程公許 
岐路暫須執手，高城忍更回頭。大家制兒女淚，努力爲名業謀。
與子先兄及伯暢甥別投宿明月山客邸悵然有賦  其三 程公許 
鍾情慨左右手，舍我作汗漫游。渭陽政須數面，南浦約送行舟。
上元即事四首  其一 程公許 
放燈時節快晴天，紅杏梢頭璧月圓。物色似嫌人意懶，故撩吟思着風烟。
上元即事四首  其二 程公許 
昭覺芙蕖萬炬紅，馬蹄無處避香風。勝遊似夢難重省，最憶瓊酥點綴工。
上元即事四首  其三 程公許 
懶慢無才可熱官，良辰何以博親歡。翻思田舍朋簪盍，濁酒青燈語夜闌。
上元即事四首  其四 程公許 
不用長檠換短檠，一窗圖史任縱橫。定知太乙青藜杖，合向書邊分外明。
元夕題燈龕四首  其一 程公許 
綠綺新調正始音，紅蕖小放上元燈。遊人莫誚遨頭懶，只願年豐歲事登。
元夕題燈龕四首  其二 程公許 
圍棘侵天催速戰，土膏得雨要深耕。儒風鼎盛田多稼，早願三邊洗甲兵。
元夕題燈龕四首  其三 程公許 
期會從教迫星火，絃歌我自樂春風。欲知政理和平處，都在邦人笑語中。
元夕題燈龕四首  其四 程公許 
水晶簾映寶燈明，海上移來不夜城。何似圖書羣玉府，青藜靜對月三更。
和程及甫迎春三首  其一 程公許 
語脈留連燭跋頻，也知同姓異他人。筆花枉着藍田紙，誰直金鑾夜演綸。
和程及甫迎春三首  其二 程公許 
劍棧雲深爛漫遊，知非吾土且登樓。薰風十里陌堤上，打伴明當還益州。
和程及甫迎春三首  其三 程公許 
萬生寧不念扶顛，澗壑今猶挽莫前。過眼舜華開落幾，功名好在鬢皤然。
和虞滄江梅花四絕句  其一 程公許 
橫枝借與月傳神，相對無言自目成。好在玉壺清夜裏，冷香孤艷浸空明。
和虞滄江梅花四絕句  其二 程公許 
園林春到杳無蹤，恰似靈犀一點通。賸著新題問花信，從頭二十四番風。
和虞滄江梅花四絕句  其三 程公許 
銅彝深養玉膚肌，更着圖書繞四圍。千古離騷誰與續，襲人清韻自芳菲。
和虞滄江梅花四絕句  其四 程公許 
暖日籠寒意小忺，爲君索笑一巡簷。細挼玉糝浮杯面，猶自詩腸未屬厭。
和司令洪文詠梅花兩絕句  其一 程公許 
人間何處覓瓊華，元住瑶池阿母家。應念維摩室無侍，來隨天女供天花。
和司令洪文詠梅花兩絕句  其二 程公許 
舊遊無處問芳華，身似禪僧處處家。聊共梅花娛歲晚，又催元日頌椒花。
再和  其一 程公許 
聞道溪橋澁欲乾，黄昏縞袂不禁寒。愛之不見空搔首，玉立亭亭可得干。
再和  其二 程公許 
一冬已放酒杯乾，三復名章敵露寒。著我瑶林瓊樹裏，何須初雪畫江干。
和若水賦郡圃梅花三絕句  其一 程公許 
踏雪微吟分外清，藍橋底處覓雲英。客來何物供娛玩，竹葉新篘玉糝羹。
和若水賦郡圃梅花三絕句  其二 程公許 
瓊玉林中笑語親，色香原不著根塵。淡烟疎雨靜相對，聊藉詩篇管領春。
和若水賦郡圃梅花三絕句  其三 程公許 
冰池媚影早春時，轉眼纍纍子着枝。調飪可能無好手，太羹真味付誰知。
清明日侍親輿遊海雲寺四首  其一 程公許 
和風釅日又清明，茶事驚呼探火新。整頓安輿扶鶴骨，晴郊滿意賞青春。
清明日侍親輿遊海雲寺四首  其二 程公許 
琴鶴清風久寂寥，谷居忠憤絢銀鉤。龕中片石費錐鑿，還爲兩翁須點頭。
清明日侍親輿遊海雲寺四首  其三 程公許 
休問霜林鶴頂丹，空庭三尺綠新攢。從渠五老掀髯笑，我自與師盟歲寒。
清明日侍親輿遊海雲寺四首  其四 程公許 
翛翛竹色蘸清尊，更借陰風蕩午暄。博得親顔開一笑，佳名須記壽星軒。
黄香梅 程公許 
緗枝滌露最鮮明，瓊佩歸來带宿酲。莫向人間强分別，一般品職列三清。
綠萼梅 程公許 
縹緲南山萼綠華，春宵侍宴玉皇家。定知飲釂玻瓈椀，去擁雲軿併六花。
紅梅 程公許 
羣仙遥夜倚欄時，東閣詩成一段奇。休遣北人輕辨認，杏繁較似乏清姿。
題花十絕句  其一 程公許 
憶昨劉園共一杯，花雖多品未全開。芳郊是處堪行樂，正用此時特事來。
題花十絕句  其二 程公許 
穀雨猶賒半月期，禁烟花事已紛披。吏塵瞇目春餘幾，却被名花喚覓詩。
題花十絕句  其三 程公許 
楊花漠漠亂晴空，翠幰箯輿御晚風。試與徐園評絕品，紫毬曲柄狀元紅。
題花十絕句  其四 程公許 
何相家庭僅百窠，擁培力厚得春多。羣妃舞散瑶臺晚，盡醉東皇金叵羅。
題花十絕句  其五 程公許 
花城最好穆家亭，一樹雙跗疊彩雲。似是將雛有先兆，主林神爲瑞斯文。
題花十絕句  其六 程公許 
簿書投我夢沉迷，有客相携兩日嬉。餳粥催人歸供節，蔡莊猶恨欠題詩。
題花十絕句  其七 程公許 
一欄養就數窠花，却辨牙牌定等差。我自色塵無染着，試將道眼看芳華。
題花十絕句  其八 程公許 
臙脂樓與瑞雲紅，疊萼重跗剪刻工。元利滋爲人僞奪，不如傾倒付東風。
題花十絕句  其九 程公許 
絡繹筠籃爲我分，古銅雲罍井花溫。無情風雨連宵惡，數朶窗紗故自存。
題花十絕句  其一○ 程公許 
饑腸可忍麥登場，寒索衣裘繭飫桑。莫爲花殘恨風雨，深恩何以答東皇。
小詩柬道傳覓花栽 程公許 
分我幽園花數栽，滄洲三徑劚蒿萊。殷勤雨露親培植，小待春風共一杯。
施兄折贈苔梅將以二絕和韻謝之  其一 程公許 
老幹查牙裹綠苔，雪中能有幾花開。杜陵不耐香愁亂，更看幽人輕折來。
施兄折贈苔梅將以二絕和韻謝之  其二 程公許 
枯木巖前不受寒，幾曾披腹詫琅玕。春風何限閒花草，歲晚貞心要耐看。
和虞使君擷素馨花遺張立蒸沉香四絕句  其一 程公許 
平章江浙素馨種，小白花山瓜葛親。借取水沉薰玉骨，便如屏障喚真真。
和虞使君擷素馨花遺張立蒸沉香四絕句  其二 程公許 
長訝詩人巧奪胎，天心月脇句中來。更將花譜通香譜，輸與博山烘炭煤。
和虞使君擷素馨花遺張立蒸沉香四絕句  其三 程公許 
綠雲影覆白雲英，馥郁秋風不易陳。休遣江南誇艷曲，朝朝瓊樹眼中新。
和虞使君擷素馨花遺張立蒸沉香四絕句  其四 程公許 
風露高寒醉夢清，小窗香霧遠囂塵。不須殷七戲三昧，始信司花女有神。
積雪未晴正旦朝賀大慶殿口號八章  其一 程公許 
雪瑞連宵未肯晴，粧排光景待朝正。八盤嶺轉宮城近，惝怳身登白玉京。
積雪未晴正旦朝賀大慶殿口號八章  其二 程公許 
清蹕轟雷輦出房，赭紅一點殿中央。天知聖主憂邊久，剩放飛霙兆歲穰。
積雪未晴正旦朝賀大慶殿口號八章  其三 程公許 
萬點華星續續來，宮門未放玉{𥫗氐}開。忍寒少待晨光透，不住催班引上台。
積雪未晴正旦朝賀大慶殿口號八章  其四 程公許 
東西廊轉面朝天，緋綠斕斑紫綬褰。萬歲聲中陪率舞，野麋終羨草芊綿。
積雪未晴正旦朝賀大慶殿口號八章  其五 程公許 
凝旒憂顧念三邊，詔撤鼇山罷秩筵。天眷仁明宜悔禍，眼看千里息烽烟。
積雪未晴正旦朝賀大慶殿口號八章  其六 程公許 
六龍不動玉鞭迷，霧靄荒寒五鳳癡。靜閲天機消復長，未應冰谷晛消遲。
積雪未晴正旦朝賀大慶殿口號八章  其七 程公許 
玉階再拜卷班回，一炷心香憫劫灰。六合風塵須一洗，八荒壽域會重開。
積雪未晴正旦朝賀大慶殿口號八章  其八 程公許 
擾擾勞生祗自嘆，依依鄉夢五更寒。臨流釣石應無恙，歸逐隣翁整釣竿。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其一 程公許 
夜窗細跋燭花紅，窗外那知雪墮空。危坐不如眠較煖，紙衾休要水沉烘。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其二 程公許 
列仙朝罷玉皇家，一色中單襯白紗。纔得東皇呈上瑞，萬年枝上早開花。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其三 程公許 
未問含章眩曉粧，巧將珪璧疊宮牆。愛民天子心堯舜，猶自黄封降御香。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其四 程公許 
阿佛常時奮老拳，爲銜詔旨意精專。且煩大士開顔笑，吹散曼陀黼扆前。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其五 程公許 
憂旱憂蝗恰一年，未春喜見六花妍。極知氣脈艱調護，須得醫和爲保全。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其六 程公許  西湖
灞橋風景渺荒寒，最好騎馿物色看。得似西湖湖上境，被公驅使入毫端。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦  其七 程公許 
聞道孤山未有梅，春郊早已艷玫瑰。何當結伴林家去，共擷香英酎一杯。
又省闈鎖宿十月十三日夜月獨酌  其一 程公許 
霜月鋪銀灧瓦溝，憶曾盡醉作中秋。侵天圍棘孤吟夜，且著紅爐爲暖愁。
又省闈鎖宿十月十三日夜月獨酌  其二 程公許 
兩月重來月又圓，寺鐘驚夢五更殘。此情誰遣啼鴉覺，飛過東牆代訴寒。
臨邛試士 程公許 
沉沉鎖棘春風晚，漠漠重簾晝景移。白紵曉寒疑夢事，袖間猶記墨淋漓。
再和賀及甫領西清先生薦牘  其一 程公許 
薦函引重一何頻，畫餠充饑恐誤人。公道晚遭諸葛相，且煩輿致倚經綸。
再和賀及甫領西清先生薦牘  其二 程公許 
萬里因人作遠遊，眼明西北有高樓。蛾眉嫁晚貞心在，閒倚春風唱石州。
再和賀及甫領西清先生薦牘  其三 程公許 
功名壯節易華顛，揚簸翻羞糠粃前。老子鑪錘無別巧，精粗良窳任天然。
謁侍郎李先生  其一 程公許 
賦就凌霄意欲仙，却飛霞佩武陵源。桃花總是甘棠舊，重與郎君憩鹿轓。
謁侍郎李先生  其二 程公許 
異時乘月喚胡床，便羾青鸞到玉堂。見說紫清虛佇久，漁船休戀落花香。
謁侍郎李先生  其三 程公許 
公歸帝所斡鈞衡，早爲乾坤洗甲兵。第一人才須汲引，泰階平待拔茅征。
謁侍郎李先生  其四 程公許 
春風曾得曳長裾，再見應知勝百書。從此修門天萬里，可能誦賦憶相如。
謁侍郎李先生  其五 程公許 
平生知己兩蘇公，乞與宮商發爨桐。歸日鴈湖談夜雨，南枝有信待東風。
夔門邂逅同年汪丈奉議示詩和吟三首  其一 程公許 
萬里吳天問去程，停橈峽口約偕行。蒼顔相對曾相識，千佛經中記姓名。
夔門邂逅同年汪丈奉議示詩和吟三首  其二 程公許 
鵬風九萬是修程，駟馬何妨緩轡行。聖治今方法元祐，白頭儘耐立功名。
夔門邂逅同年汪丈奉議示詩和吟三首  其三 程公許 
造朝敢不戒期程，鼉鼓明朝又趣行。好趁雪晴同訪古，東屯詩老舊知名。
羅漢洞 程公許 
中巖洞透牛頭洞，後洞門從此處開。剎剎塵塵皆住處，勝遊何必限天台。
內機知府郎官再和示教清拔遒美手不能置用韻以答嘉貺愧不足以當瓊瑶之報也  其一 程公許 
新詩俊敵鮑參軍，結字歐虞瞠後塵。我亦平生違俗嗜，與君交似醉陽春。
內機知府郎官再和示教清拔遒美手不能置用韻以答嘉貺愧不足以當瓊瑶之報也  其二 程公許 
莫倚鳴髐力有餘，天扶興運要驅除。可須測象疑蓬埽，便擬排雲上諫書。
內機知府郎官再和示教清拔遒美手不能置用韻以答嘉貺愧不足以當瓊瑶之報也  其三 程公許 
長憐杞菊老天隨，未必無才可濟時。蓋代功成一炊黍，清名過取恐非宜。